Motina, sena boba, įsimylėjusi jauną vaikį, kito nieko nebemyli, per nieką jai vaikai, nė jos pačios šlovė, originale tokių daug yra. (...) Paėmiau iš tikro gyvenimo, pažinau pati vieną dukterį, kur taip tris vienas apgauliojo (...).“ Žemaitė, Raštai, t. VI p. 68. Kaip ir anuomet, taip ir dabar manipuliacijos tema ir jos formos neišsemiamos. Kas tik pradeda šventai tikėti, pažadais, nuostabiai geru gyvenimu, meile, bei pinigais, tas anksčiau ar vėliau pakliūva į spąstus, kuriuose lieka vienas ir apgautas. Pjesė aktuali šiandien, nes kalba apie norą būti geresniais, atrodyti gražesniais nei esi iš tiesų ir visa ką turėti savo rankose. Nors pjesė parašyta daugiau nei prieš šimtą metų, tokios pačios intrigos ir apgaudinėjimai vyksta ir dabar, visai nesvarbu ar tai būtų turtinga, pasiturinti šeima, ar sunkiai besiverčianti šeimyna, kai jausmai ima viršų joks loginis paaiškinimas negalioja, lieka tik didelis noras būti geresniu ir įtikti kitam. O kai svajonės ar lūkesčiai lieka neįgyvendinti, visi aplinkui tampa blogi, o į save nėra laiko ar noro pasižiūrėti, nes gėda prisipažinti, koks esi iš tikrųjų. Kaip ir seniau taip ir dabar žmonės nori geresnio gyvenimo, rodos, kad kitas padarys mus laimingus, visiškai atsiduodamas kitam, nepažįstamam, kuris tikisi, kaip čia naudos gavus.


Baltijos gintaras - istorija, apdirbimas, pritaikymas (išvažiuojamoji)

Pasakojimas apie Baltijos gintaro atsiradimą. Video medžiaga apie gintaro gaudymą, apdorojimą, suvenyrų kūrimą. Praktiniai užsiėmimai kaip atskirti tikrą gintarą, apdirbimas primityviais instrumentais. Suvenyro gamyba.

Paslauga teikiama tik paslaugos gavėjo pasirinktoje įstaigoje (pvz., mokykloje)


Edukacinis užsiėmimas skirtas 7-9 kl. mokiniams siekiant ugdyti pilietinį sąmoningumą. Užsiėmimo pradžioje kuriamas įspūdis, kad esame skirtingi, supa įvairi aplinka, tačiau yra, kas mus vienija, kad būdami bendruomenėje galime kurti bendrąjį gėrį. Įsijautę į skirtingas roles – išsitraukę miesto personažą – moksleiviai bando atsakyti į klausimą – kas ir kaip kuria miesto pulsą? Į klausimą atsakoma iš skirtingų žiūros kampų. Vėliau gilinamasi į konkrečius Kauno miesto pasakojimus, kuriuose atsispindi žmogiškumas, sukūręs bažnyčias, gelbėjęs žmonių gyvybes, įžiebęs drąsą maištauti prieš netiesą. Užsiėmimo metu siekiama ugdyti drąsą imtis lyderystės, būti atsakingam už savo bendruomenę ir aktyviai veikti savo aplinkoje. Moksleiviai atlieka kūrybine užduotį, kurioje kuria planą, kaip išspręsti aktualią miesto problemą. Vėliau savo projektus pristato visai klasei ir juos aptaria. Užsiėmimas gali būti pritaikytas mokiniams su judėjimo negalia, sudarant ne didesnę kaip 5 asmenų grupę neįskaitant lydinčių asmenų - esant tokiam poreikiui prašome apie tai informuoti užsakymo metu.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija


Miestinėtojų pamoka „Be ko Vilnius nebūtų Vilnius“ su gide ir knygų autore Rūta Norkūne

Literatūrinis susitikimas su gide ir knygos vaikams „Vilnius. Vija ir Meška miestinėja“ autore Rūta Norkūne. Susipažinsime su knygos personažais ir išsiaiškinsime kas yra miestinėjimai. Svarstysime, be ko Vilnius nebūtų Vilnius? Kas yra sostinės simboliai? Kokius sostinės istorijos faktus apie žmones ir vietas pasakoja legendos?  Atsakymų ieškosime žaisdami ir daikteliaudami. Susitikimą apibendrinsime ir žinias pasitikrinsime žaibo greičio protmūšyje apie Vilnių.

Susitikimo metu mokiniai susipažįsta su svarbiausiais Vilniaus senamiesčio kultūros paveldo objektais, simboliais ir legendomis. Žaidybinės ir patyriminės veiklos įtraukia kiekvieną mokinį ir padeda atrasti miesto pažinimo ir skaitymo džiaugsmą.

Edukacinį užsiėmimą veda gidė ir edukatorė Rūta Norkūnė, Interaktyvių edukacinių ekskursijų vaikams ir suaugusiems iniciatyvos „Idėjų karalystė“ įkūrėja, pažintinių knygų vaikams „Vilnius. Vija ir Meška miestinėja“ (2021 m. pažintinės metų knygos vaikams nominantė) ir „Keliaujam į pajūrį. Vija ir Meška miestinėja“ autorė.

Jei nerandate tinkamo laiko, norėtumėte keisti maršrutą ar turite papildomų klausimų, susisiekite el. paštu idejukaralyste@gmail.com arba nurodytu telefonu.

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacijos metu vaikai sužinos apie Kalėdų šventės tradicijas ir papročius Lietuvoje bei kitose šalyse, susipažins su Kalėdinės kojinės atsiradimo istorija ir jos svarbar dabar, diskutuos apie Kalėdų šventės prasmę. Praktinės dalies metu kiekvienas vaikas pasigamins savo Kalėdinę kojinę iš veltinio sujungiant atskiras detales klijais ar susiuvant. Kalėdines kojines iš veltinio vaikai dekoruos skirtingomis medžiagomis pagal savo skonį ir pristatys kitiems dalyviams.


„Teatro užkulisiai smalsiems“ – edukacija skirta jauniesiems ir smalsiesiems teatro draugams norintiems pažinti teatro pasaulį iš arčiau. Lektoriai užsiėmimo metu atskleis, kaip profesionaliame teatre gimsta spektaklis, kokie kūrybiniai etapai yra būtini rezultatui pasiekti, kiek dirba įvairių profesijų specialistų. Sužinosite, kas tai yra pjesė, rekvizitas, režisierius, šviesų dailininkas, scenografija, traversos, kas teatre kuria kostiumus ir dekoracijas. Užsiėmimo metu pasitelkiant paslaptingąjį Nacionalinio Kauno dramos teatro edukacijai skirtą „Teatro kubą“, žingsnis po žingsnio bus atveriama žiūrovams nematoma spektaklio kūrimo laboratorija nuo istorijos iki jos „aprengimo“ scenoje.


Taikomosios dailės ir dizaino muziejus kviečia moksleivius dalyvauti kultūros edukacijoje "Archeologinis žaidimas", kurios tikslas - geroji  edukacinė-istorinė patirtis muziejuje,   terapinis poveikis visoms pažymėtoms amžiaus grupėms. Uždaviniai - kultūros  ir istorijos pažinimas, komandinio darbo, kritinio mąstymo kompetencijų tobulinimas ir naujų, netikėtų problemų sprendimo kompetencijų lavinimas. Ekskursijos po Žemutinės pilies autentiškus griuvėsius metu, vyksta realus ir teorinis susipažinimas su pilies liekanomis, gynybinėmis sienomis, išklausomas gido pasakojimas apie Vilniaus miesto susikūrimą, Šventaragio slėnio istorija, pilių komplekso statybas, jų pakitimus ir iššūkius amžiams bėgant.  Muziejaus edukacinėse dirbtuvėse  susipažįstama su archeologijos mokslu,  kaip su įdomiu praktiniu, pažintiniu patyrimu įgyvendinamu žaidimo formoje.  Vykstant  komandiniam darbui  gerinama:  socialinė, emocinė ir psichinė sveikata. Edukacija „Archeologinis žaidimas“ - interaktyvus ir mėgiamas išvardintų ir pasirinktų amžiaus grupių, naudingas ugdant Vilniaus istorinį pažinimą ir savitarpio supratimą. Viso praktinio proceso metu, dideliame ekrane,  rodomi realūs, tikri archeologų darbo ir atradimų vaizdai. Lietuvos istorijos gyvasis pažinimas vienas iš šios kultūros edukacijos tikslų.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Senųjų amatų dirbtuvės "Lėlytės iš linų pluošto"

Susitikimas prasideda pasakojamu, kaip mergaitę nuo velnio išgelbėjo linas. Taip edukacijos dalyviai nukeliauja į tuos senus laikus, kai buvo garbinamas lietuvių gausiai augintas augalas linas. Pristatoma lino augimo, derliaus nuėmimo ir apdirbimo istorija - dalyviai nagrinėja stenduose pateiktą informaciją, diskutuoja, Pristatomi senovinių žaislų gaminimo būdai, medžiagos. Naudojant vieną iš gamtinių medžiagų - išdirbtą lino pluoštą, dalyviai patys, padedami edukatorių, pasigamina lėlytes.


Pažink pasaulio kultūras mieste smalsiems vaikams

Gyvename įvairialypiame pasaulyje, kuriame skirtinga gyvenamoji aplinka, kalba, papročiai ir net klimatas formuoja unikalų pasaulio suvokimą, kuris atsispindi ir kūryboje. Programos metu vaikai geriau susipažins su 7 pasaulio žemynais, jų išskirtinumais ir analizuos, kaip supanti aplinka daro įtaką kūrybai, ką simbolizuoja tradiciniai dirbiniai, kodėl jie yra tokie svarbūs pasaulio bei kultūros pažinimui. Pažinę kultūrų skirtumus, vaikai nauju žvilgsniu pažvelgs į juos supantį pasaulį, geriau supras, kokios simbolinės reikšmės pavaizduotos meno kūriniuose ir kritiškai įvertins aplinkos poveikį kūrybai. Programos metu vaikai atliks praktinę kūrybinę užduotį - orkestro improvizaciją. Užduotis padės pažinti vieną iš Europos žemyno kultūrinį išskirtinumą – praeityje klestėjusią klasikinę muziką.


Šaltasis karas. Ekskursija atominėje slėptuvėje ir orientacinis žaidimas

Pažinkite šaltojo karo laikų istoriją išlikusioje unikalioje, autentiškoje civilinės saugos (atominėje) slėptuvėje. Vilniaus
Naujamiesčio rajone, buvusios gamyklos „Lietuvos automatika“ teritorijoje keli metrai po žeme laukia sugrįžimas į totalitarinio režimo pasaulį. Tai išskirtinė istorijos patirtis, kurios metu lydimi gido moksleiviai lankysis slėptuvėje, susipažins su pokario politiniu ir kultūriniu kontekstu, propagandine ano laikotarpio kultūra – slėptuvėje išlikusia literatūra, plakatais, muzika, video, išbandys išlikusią autentišką įrangą – hermetines duris, oro pumpavimo mechanizmų veikimą, pasimatuos cheminės apsaugos kostiumą, dujokaukes ir kt. Unikali istorijos pamoka, kuri suteiks galimybę gyvai patirti ir kritiškai įvertinti šaltojo karo laikų atmosferą, totalitarinio Sovietų sąjungos režimo politinius, kultūrinius siekius.
Kiekviena slėptuvės ekskursiją užsisakiusi klasė taip pat gauna galimybę pažinti Vilniaus pramonės istoriją žaisdama orientavimosi žaidimą. Paslauga organizuojama taip: atvykę mokiniai dalijami į dvi dalis; pusė jų keliauja į slėptuvę su gidu, kita pusė - žaidžia orientavimosi žaidimą; po 50 min. abi grupės pasikeičia vietomis.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Ugnies žemės edukacijoje vaikai interaktyviai susipažins su Lietuvos pagoniška kultūra. Susitikę kalnų parko papėdėje, orientacinio žaidimo metu keliausime į Krivių kalno aukuro vietą. Naujas žinias ramiai atsisėdę aptarsime, išsiaiškinsime ugnies svarbą mitologinėje ir kasdieninėje plotmėse.Patys patirsime ritualą: kursime ugnies imitaciją, galvosime norus, vygdysime slaptas apiegas, kad mūsų norai išsipildytų. Ir galiausiai kursime savo ugnies ženklą, atitinkantį šiandieninę kultūrą.


Šv. Kazimieras - Lietuvos globėjas (nuotolinė)

Karalaičio Kazimiero idealą nusako psalmės žodžiai: „Tas, kurio rankos nekaltos ir širdis tyra“ (Ps 24, 4). Jaunasis princas gyveno tuo metu, kai karališkojo luomo pranašumai ir valdovo politinė galia teikė daug privilegijų, garantavo prabangą ir gyvenimo malonumus. Tam atsispirti, priešintis šeimai, aplinkinių spaudimui gyventi „kaip visi“ reikėjo daug drąsos. Pasidalinę istorijomis apie karalaičio gyvenimą, jo būdą, žaisime atradimų žaidimą – sudėliosime šv. Kazimiero atvaizdą ir visą jo gyvenimo bei gerbimo istoriją.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Sukurk savo skrendančios raketos modelį: astronautika Lietuvoje (9-12 kl.)

Ką žinote apie kosmosą bei raketas? Ar esate pagalvoję kaip astronautai saugiai pasiekia kosmoso erdvę? Kaip manote kokią įtaką padarė dizaineriai ir inžinieriai astronautikos istorijoje? Ar kada nors teko gaminti raketą? Šios edukacijos metu paieškosime atsakymų į šiuos ir kitus svarbius klausimus, pasigaminsime raketos modelį ir išbandysime jį paleisdami į orą!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Edukacija "Stiklo tapyba" – tai naujų potyrių kelionė. Išgaubtas stiklo paviršius, smulkus teptukas ir vitražiniai dažai leis pajausti naują piešimo lygį. Kiekvienas galės išsirinkti sau patinkančią tehniką ir išbandyti savo jėgas. Užsiėmimo metu sužinosite, kur galima pamatyti spalvoto stiklo meno kūrinių, išgirsite vitražų atsiradimo istoriją, susipažinsite su meistrų-vitražistų unikaliais darbais. Susipažinę su įvairiais tapybos ant stiklo būdais, tehnikomis ir stiliais susikursite unikalių meno kūrinį, kuri išsinešite!


Orientacinis žaidimas TELŠIAI - 7 KALVŲ MIESTAS

Interaktyvi ekskursija, kurios lankomus objektus turėsite rasti patys, vedami mūsų virtualaus gido Braino. Eidami Žemaitijos sostinės gatvėmis žingsnis po žingsnio atrasite koks gražus, turtingas ir įspūdingas yra Telšių miestas. Pasidalinę į nedideles grupeles, į savo telefonus komandiškai gausite suktas užuominas, kurias išnarpliojus - rasite vietą, kurią jums gidas nori parodyti - gal tai bus paminklas, o gal bažnyčios altorius, gal tai spalvota plytelė gatvės grindinyje. Tik suradę tai ką reikia ir išklausę trumpą ir įdomią informaciją apie rastą "lobį" galėsite tęsti žaidimą, keliaudami prie sekančios užduoties, kol išvaikščiosite 2-2,5 km. maršrutą ir pažinsite Telšius. Aktuali informacija - žaidimas vyksta naudojantis išmaniaisiais telefonais (programėlėmis Whatsapp, Viber arba Messenger. Visiems dalyviams nebūtina turėti išmanųjį telefoną). Gidas fiziškai su jumis nedalyvauja, tačiau realiu laiku lydi jus, būdamas kitame ekrano gale. Žaidimas įdomus ir inovatyvus tuom, kad lankomų objektų ieškote patys, mūsų gidas jums padeda ir prižiūri, kad nepaklystumėte. Svarbus lydinčiųjų asmenų įsitraukimas į veiklą, tačiau neišsigąskite - nepkalaidinome dar nė vienos klasės, visi saugiai ir laimingai grįžo į mokyklas. Edukacijos metu dalyviai gali gauti pažinimo, istorijos raktus. Ar pasiruošę naujam nuotykiui? Tuomet kviečiame į Žemaitijos sostinę!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Spektaklis 5-8 kl. mokiniams  apie disleksiją „Pasistengiau“

„Pasistengiau“ – tai bendras No Shoes teatro ir Audiosensorinės bibliotekos projektas. Teatras tikslingai orientuodamasis į jaunąją auditoriją, pristato 10-14 m. paaugliams skirtą, interaktyvų, audiovizualinio bei judesio teatro raiškos spektaklį. Spektaklyje pasakojama apie paauglystę išgyvenantį jaunuolį, kuris auga griežtoje, mokymosi pasiekimus vertinančioje šeimoje. Nenorėdamas nuvilti mamos, beviltiškai įsimylėjęs klasės pirmūnę, kaip įmanydamas slepia savo „kvailumą“ taip atsidurdamas kurioziškose situacijose. Spektaklio tema pasirinkta ne atsitiktinai. Naujausiais duomenimis 10-15 % populiacijos žmonių turi su informacijos priėmimu ir apdorojimu siejamų neurologinių ypatumų, mediciniškai vadinamų disleksijos sutrikimu. Šiuo metu Lietuvoje dar stokojama suvokimo apie disleksijos spektrą. Šis ypatumas lydimas stigmos. Mokymosi sunkumų dėl disleksijos patiriantys mokiniai laikomi negabiais ar tiesiog tinginiais. Numanoma, kad kiekvienoje klasėje gali mokytis bent 2 vaikai, turintys šį sutrikimą, kuris pasireiškia skaitymo ir tekstinės informacijos apdorojimo sunkumais.
Spektaklio peržiūra yra papildyta pospektakline diskusija ir kūrybine užduotimi, kurių metu aptariamos judesio teatro, storytelingo kūrybos būdai ir kitos inovatyvios šiuolaikinio teatro raiškos galimybės. Kūrybinės užduoties metu mokiniai spektaklio raiškos rėmuose, aptaria, analizuoja ir generuoja asmenines idėjas, galimam naujam spektakliui. Tokių veiklų metu gilinamos tiek kultūrinio, tiek meninio, tiek edukacinio poveikio sritys.
Spektaklio režisierė, diskusijos ir kūrybinių užduočių mentorė – Ieva Jackevičiūtė
Spektaklio aktoriai – Raimondas Klezys, Kristina Marija Kulinič, Andrius Mockus
Spektaklio scenografė – Indrė Pačėsaitė
Spektaklio kompozitorius – Matas Saladžius
Spektaklio vizualizacijų menininkė – Akvilė Gelažiūtė

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Edukacija „Šešėlių teatras“ skirta supažindinti dalyvius su šešėlių teatro menu, mokytis spektaklio režisūros ir paties šešėlių teatro kūrimo principų. Edukacija vyksta Venclauskių namuose-muziejuje. Šių namų šeimininkė Stanislava Jakševičiūtė-Venclauskienė (1874–1958) buvo pirmoji profesionali lietuvių aktorė, našlaičių globėja, kūrusi su globotiniais namų teatrą, tad per vykdomą edukaciją pasakojama apie šios žymios šiaulietės gyvenimą ir veiklą. Edukacija skatina jaunąją kartą atrasti teatro formų įvairovę, formuoja teigiamą požiūrį į kultūrą ir istoriją. Edukacijos metu dalyviai, pirmiausia, yra supažindinami su šešėlių teatro kilme ir raida, šešėlių teatro ir kitų scenos menų santykiu. Edukacija įtraukia įdomiomis patirtimis, leidžia pasijusti aktoriumi ir režisieriumi, sudaro galimybę pažinti šešėlių teatro pasaulį, išbandyti naujas ir įdomias veiklas.


3D kūrybinės dirbtuvės: modeliavimas ir spausdinimas

Vilniaus apskrities Adomo Mickevičiaus viešoji biblioteka

Edukacijos metu moksleiviai susipažins su vis labiau populiarėjančiomis 3D modeliavimo ir spausdinimo technologijomis, sužinos kaip veikia 3D spausdintuvas, kaip ši technologija panaudojama ir pritaikoma pramonėje, kultūroje, mene. Bus diskutuojama, kaip 3D spausdinimo privalumus galima panaudoti savo kasdienybėje, apžvelgiamos dažniausiai 3D spausdinimui naudojamos medžiagos, jų skirtumai, privalumai ir trūkumai. Praktinėje kūrybinių dirbtuvių dalyje moksleiviai susipažins su pradedantiesiems skirtos 3D modeliavimo programėlės „Tinkercad“ galimybėmis bei išmoks sukurti individualų ir unikalų raktų pakabuką. Išsaugotą modelio failą perkėlus į 3D spausdintuvą, edukacijos dalyviai turės galimybę stebėti 3D spausdinimo procesą, o vėliau ir pasidžiaugti galutiniu atspausdintu rezultatu.


Edukacinis interaktyvus spektaklis „Kur išvažiavo cirkas?“

Cirko artistas į užsakovo patalpas atvyksta prieš vieną valandą. Paruošia patalpą. Pasiruošia pats "pavirsta klounu". Paruošia
įrangą, rekvizitą, muziką.
Penkios minutės iki spektaklio pradžios klounas sutinka žiūrovus , padeda susėsti į paruoštas vietas.
1. Pradžia - pasisveikinimas, prisistatymas.
2. Žongliravimas: kuokelės.
3. Žongliravimas: kamuoliai.
4. Klaunada:" Kamuoliai".
5. Fokusas: "stebuklinga knyga".
6. Ekvilibristika: "dresiruotas kamuolys".
7. Klaunada: "kamuolys"
8. Fokusas: "stebuklingi cilindai".
9. Ekvilibristika ant volelio.
10. Klaunada: volelis
11. Pabaiga, atsisveikinimas su visų žiūrovų grupiniu šokiu.


Sukurk savo skrendančios raketos modelį: astronautika Lietuvoje (1-4 kl.)

Ką žinote apie kosmosą bei raketas? Ar esate pagalvoję kaip astronautai saugiai pasiekia kosmoso erdvę? Kaip manote kokią įtaką padarė dizaineriai ir inžinieriai astronautikos istorijoje? Ar kada nors teko gaminti raketą? Šios edukacijos metu ieškosime atsakymų į šiuos ir kitus svarbius klausimus, pasigaminsime raketos modelį ir išbandysime jį paleisdami į orą!


Kultūrinė edukacinė programa - ekskursija „Atverkime Vilniaus kiemelių vartus“ (nuotolinė paslauga)

Meskime kelią dėl takelio ir pamatykime kitą Vilniaus pusę, už vartų ir storų sienų besislepiančius senamiesčio kiemelius. Gynybinės sienos likučiai, karo ženklai, skulptūros, viešieji šuliniai ir šventųjų atvaizdai. Juose virė gyvenimas, skambėjo dainos, poetų eilės, spausdinimo mašinėlių garsai, sąmokslų planai. Visi jie iki šių dienų išsaugojo savąsias paslaptis apie unitus, filaretus ir filomatus, vykusias šventes ir pasimatymus, studentų išdaigas ir profesorių suokalbius. Edukacinės programos tikslas supažindinti mokinius su unikaliu Vilniaus senamiesčio kultūros paveldu, pastatų ir kiemų formavimosi raida ir užstatymo kaita, skirtingais architektūros stiliais ir jų meninėmis detalėmis, kelių šimtų metų senumo mūro lipdymo būdais ir jo liekanomis. Išlikusiu kultūriniu praeities paveldu ir dabarties technologijomis padedančiomis jį konservuoti, atkurti ir išsaugoti. Programos metu mokiniai įtraukiami į edukacinius, teminius žaidimus, istorinis pasakojimas papildomas archyviniais dokumentais, nuotraukomis. Mokiniai skatinami tyrinėti ir ugdyti dėmesingumą juos supančiai aplinkai, naudodamiesi jiems suteikta papildoma medžiaga įsivaizduoti praeities miestą bei jame vykusius pokyčius, vertinti ir saugoti kultūros ir architektūros paveldą, domėtis Vilniaus praeitimi ir dabartimi. Edukacinės programos turinys ir forma pritaikoma individualiai pagal amžiaus grupę.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Viešojo kalbėjimo menas. Ką kalbame nekalbėdami?

Kūno kalba – universali visame pasaulyje ir žymiai greičiau suvokiama nei verbalinė kalba. Bendrauti mes pradeda anksčiau, nei ištariame pirmą žodį. Mes galime nutilti ir nekalbėti, bet niekaip negalime sustabdyti kūno kalbos. Pagal kokius požymius susidarome nuomonę apie kitą asmenį nepaisant to kokia kalba jis kalba ar kokiame pasaulio krašte gyvena? Susitikimo metu mokiniai sužinos kūno kalbos ir balso valdymo įtaką bendravime. Susipažins su neverbalinės kalbos elementais (laikysena, gestai, mimika, akių kontaktas, išvaizda), garsiniais kalbėjimo veiksniais (kalbėjimo greitis, intonacija, balso stiprumas, pauzės). Atliks individualias bei grupines užduotis. Įgys įgūdžių stebėti savo bei kitų nežodinį bendravimą.


Karjeros planavimas „Kaip pasiekti saulę?“

Bet kuri kelionė, ypač jei ji yra sudėtinga ir kupina netikėtumų, reikalauja iš keliautojo puikiai save pažinti. Kuria kryptimi geriausia eiti? Kokios kiekvieno žmogaus galimybės sėkmingai padeda įveikti numatytą maršrutą? Kas galėtų būti  pakeleiviais? Šie ir panašūs klausimai kyla išsirengusiam į rimtą žygį, kurio pavadinimas – gyvenimas. Karjera – pati ilgiausia ir sudėtingiausia žmogaus kelionė. Pirmuosius žingsnelius mokiniai žengia besimokydami mokykloje. Šios programos tikslas- ugdyti savęs pažinimu besidomintį mokinį, gebantį diskutuoti, siūlantį ir įgyvendinantį idėjas, pasitikintį savimi ir kitais, turintį tikslą, mokantį bendrauti ir bendradarbiauti, dirbantį komandoje.
Programa susideda iš 7 dalių. I-oji „Savęs pažinimas“, kur praktinių užduočių pagalba, padėti mokiniams suprasti, kaip savęs pažinimo metodai gali padėti rasti atsakymus į jiems aktualius klausimus; II-oji „Pasitikėjimo savimi stiprinimas“, kur užsiėmimo metu sudaryti dalyviams sąlygas išbandyti bent 3 pasitikėjimo savimi stiprinimo būdus/metodus ir paskatinti šiais būdais naudotis kasdieniniame gyvenime; III-oji „Motyvacija“, kur sudaryti sąlygas mokiniams išbandyti bent 2 skirtingus savęs motyvavimo būdus; IV-oji „Mano indėlis į savo gerovės kūrimą“, kur Praktinių užduočių pagalba, įrodyti mokiniams planavimo ir tikslų kėlimo svarbą rezultatams; V-oji „Stresas ir jo valdymas“, kur praktiškai supažindinti su streso valdymo technikomis; VI-oji „Darbas grupėje“, kur užduočių pagalba, padėti mokiniams atrasti asmeninius resursus ir jų panaudojimo grupiniame darbe galimybes.; VII-oji „Refleksija“, kur bus aptarti asmeniniai pokyčiai.
Laukiami rezultatai: 1. geriau pažins save; 2. išmoks labiau pasitikėti savimi;3. Išmoks priimti sprendimus, įveikti baimę. 4. išmoks  priimti kritiką ir reaguoti į ją (taip pat reikia išmokti ir išsakyti kritiką); 5. mokytis reikšti savo nuomonę; 6. mokysis dirbti komandoje ir bendradarbiauti.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Nusivelsim sau veltinį 5-7 kl. mokiniams

Šiaulių rajono savivaldybės etninės kultūros ir tradicinių amatų centras

Kas yra veltinis? Veltinis – viena iš seniausių tekstilės technologijų. Jau nuo seno žmonės savo buityje naudojo vilną, nes ji ne tik puikiai šildo, bet ir turi gydomųjų, tonizuojančių savybių. Šiūdienoje vilna naudojama kur kas plačiau: įvairiems aksesuarams, žaislams, namų interjero detalėms ir kt. Programa „Nusivelsim sau veltinį” skirta 5-7 kl. mokiniams norintiems pažinti sausąjį vilnos vėlimo amatą, kuomet vilna badoma specialiomis adatomis. Eigos metu vilnos pluoštas sukimba tarpusavyje, tokiu būdu gimsta nuostabūs meno kūriniai. Užsiėmimo metu dalyviams pateikiama teorinė medžiaga, pristatomas vilnos vėlimo amatas, jo ištakos, istorija, panaudojimo galimybės. Pateikiami įdomūs faktai apie vilną. Vėliau, mokiniai supažindinami su gamybos procesui reikalingomis priemonėmis, demonstruojama vėlimo technika, rodomi veltinių pavyzdžiai. Mokiniams suteikiamos visos reikalingos priemonės: vilna, poroloninės kempinės, įvairių rūšių vėlimo adatos, siūlai, klijai, specialios dekoracijos. Edukatoriui mokant šio amato, vaikai patys kuria norimus dirbinius - figūrėles, žaisliukus, papuošalus ir kt. Vilnos pluošto spalvų gausa vaikams leis pasirinkti norimą derinį, suteiks kūrybinių idėjų ir teigiamų emocijų. Edukacijos pabaigoje vaikai galės aptarti sukurtus darbelius, pasidalinti įspūdžiais. Savo sukurtus veltinukus mokiniai išsineš su savimi. Tikslas - skatinti mokinių domėjimąsi lietuvių senuoju amatu -vilnos vėlimu, siekiant jį išsaugoti, bei perduoti patirtį ir žinias ateities kartoms.
Uždaviniai:
 1. Supažindinti su vilnos vėlimo amato istorija ir jo ištakas mūsų krašte;
2. Sudominti dalyvius senuoju amatu;
3. Perduoti vilnos vėlimo meistrystę ateities kartoms.


Angelas iš linų pluošto (Išvažiuojamoji)

Edukacinio užsiėmimo metu moksleiviai susipažins su tradiciniais lino paruošimo procesais bei jo produktų panaudojimo galimybėmis buityje ir tautodailės kūrėjų darbuose. Realiai pamatys tarpinius lino gamybos proceso produktų pavyzdžius (lino pluoštas, pakulos, spaliai ir kt.). Dalyvaus viktorinoje analizuojant platų lino produktų panaudojimo galimybių spektrą nuo kasdieninio vartojimo produktų iki sukurtų meno kūrinių. Savo rankomis susikurs unikalų meno kūrinėlį - angelą iš linų pluošto.


Moksleiviai iš visos Lietuvos turės galimybę atkeliauti į Kauno menų inkubatorių stiklo studiją, kurioje kuria ir savo kūryba dalinasi profesionali stiklo menininkė Sandra Atkočiūtė. Edukacijos dalyviai apsilankę stiklo studijoje galės paeksperimentuoti pjaustydami, šlifuodami ir graviruodami stiklą, veidrodį, keramiką. Patys smalsiausi dalyviai galės pamatyti ir patyrinėti pečiuose vykstantį medžiagų gamybinį procesą su stiklo glazūromis ir spalvotais besilydančiais stiklais. Po teorinės edukacijos dalies vyks praktinė edukacija - moksleiviai iš įvairių detalių gausos susikurs stiklo meno kūrinių, kurių kūrybos procesus stebės ir jiems patarinės profesionali stiklo menininkė Sandra Atkočiūtė. Menininkei padedant, gims estetiški ir interjierą puošiantys kūriniai, kurie džiugins šeimos narius ir skleis žinią apie Lietuvos stiklo meną.


Spektaklis "Nojaus laivas" ( Nuotolinė paslauga)

Spektaklis „Nojaus laivas“ – tai vaizdingai, įdomiai ir orginaliai papasakota Šventajame Rašte, Pradžios knygoje aprašyta Didžiojo tvano ir Nojaus išsigelbėjimo istorija. Dievas dėl žmonių nedorumo planavo milžinišku potvyniu sunaikinti Žemę, tačiau tarp visų žmonių atsirado vienas vyras Nojus, kuris rado malonę Dievo akyse. Nojui buvo duoti nurodymai suręsti didžiulį laivą į kurį turėjo tilpti ne tik Nojaus žmona bei trys jo sūnūs su žmonomis, bet ir visų žemėje gyvenančių gyvūnų, paukščių ir roplių poros. Nojus –mūsų visų propropro... prosenelis, supermenas, didvyris išsigelbėjas nuo tvano . Biblinė pasaulio tvano ir Nojaus išsigelbėjimo istorija atskleidžiama aktoriui vartant ir komentuojant nuostabiais raštais ir piešiniais išmargintos didelės bei paslaptingų kertelių turinčios knygos puslapius. Kartais iš jų išnyra vis nauji personažai: žmonės, gyvūnai, paukščiai, ropliai, laivo korpuso detalės, ar teksto nuotrupos. Piešiniuose ir tekstuose tarsi senoviniuose papirusuose ar olose išraižytose ornamentuose suskamba visiems gerai žinoma Šventojo Rašto istorija. Orginaliai, jautriai, nebanaliai. Vaikams augant svarbu turėti herojų , jie randa labiausiai žavintį didvyrį ir visaip stengiasi į jį lygiuotis. Jo žygdarbiai suteikia jiems pasitikėjimo savimi, į jį žvelgdami jie mato dalelę savęs. Stebėdami šį teatro vaidinimą, jie gali sutapatindami save su Nojumi labiau pažinti ir suprasti save bei aplinką, analizuoti ir suvokti savų patirčių, vertybių bei elgesio pagrįstumą. Kritikai šį darbą įvertino kaip itin pavykusį meninės ir edukacinės jungties ieškojimą. Spektaklis 2017 metais buvo nominuotas klaipėdietiškam apdovanojimui „Padėkos kaukė“ už geriausią scenografiją.


Ar kada nors pabudai vidury nakties išgąsdintas savo sapno? Ar kada svajojai, kad sapnas virstų realybe?
Kviečiame edukacijos metu sužinoti, ką apie sapnus galvojo senųjų laikų žmonės, kokia reikšmė jiems buvo skiriama. Prisiliesime ir prie Dzūkijos krašto – išgirsite, koks yra dzūkių moterų požiūris į pranašingus sapnus.
Praktinės dalies metu pasigaminsite sapnų gaudyklę, kuri padės atsijoti šiurpą keliančius sapnus ir pasąmonę pasiekti tik gražiausiems vaizdiniams. Labanakt... oi, iki susitikimo!
Edukacija skirta 3-6 klasių mokiniams.

Pažinimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Pažink Mūšos tyrelio pažintinį taką kitaip

Tikslas: Gilinti 9-12 klasės mokinių žinias apie Mūšos tyrelio pažintiniame take unikalios gamtos formavimasį, kultūrinius objektus, istorinius įvykius, mitologiją. Uždaviniai: 1. Mokyti mokinius „skaityti“ žemėlapį, orientuotis erdvėje; 2. Ugdyti mokinių gebėjimą rasti sąsajas tarp įvairių gamtos ir kultūros objektų, lietuvių papročių, tradicijų ir šiuolaikinio žmogaus gyvenimo būdo. 3. Ugdyti tapatumo, pasididžiavimo savo šalimi jausmą, siekį domėtis gamtos ir kultūros paveldu ir atsakomybę už jo išsaugojimą. Veikla: programos dalyviai individualiai arba grupėmis turės atlikti į vairias gamtos, kultūros pažinimo užduotis: rasti tam tikrus Mūšos tyrelio pažintiniame take esančius objektus, atlikti su tais objektais susijusias užduotis: rasti mitologinius bruožus, vizualizuoti, ieškoti sąsajų su lietuvių literatūra ir kt. Pagrindinis veiklos metodas: orientacinės varžybos. Siektini rezultatai: 1. Gebėjimas orientuotis pažintiniuose takuose, derinant turimą ir naujai įgytą patirtis; 2. Gebėjimas sujungti materialųjį ir nematerialių lietuvių tautos kultūrinį paveldą su gamta; 3. Išaugęs tapatumo, pasididžiavimo savo šalimi jausmas. Metodai: Orientacinės varžybos, individualios ir komandinės užduotys, refleksija. Priemonės: žemėlapiai, užduočių lapai, asmeniniai telefonai.


Edukacinis užsiėmimas skirtas kūrybiškai praleisti laiką lavinant meninius įgūdžius. Dalyviai susipažins su keramikos istorija, lipdymo technika, dekoravimo raštų įvairove pasitelkiant gludintą stiklą. Edukacinio užsiėmimo metu dalyviai nusilipdys unikalų dirbinį, kurį dekoruos nugludinto, smulkinto stiklo gabalėliais, kurie degimo metu išsilydę padengs įvairiais raštais, spalvomis bei faktūra molio dirbinius. Darbai po nulipdymo bus išdegami ir atiduodami po savaitės.


Bitininkystė Lietuvoje siekia gilią senovę ir paliko aiškius pėdsakus mūsų mitologijoje, tautosakoje, papročiuose, socialinėje ir ekonominėje raidoje. Ar žinojote, kad bitės žemėje atsirado 50-60 tūkstančių metų anksčiau, nei atsirado žmogus? O į Lietuvą atkeliavo kartu su pirmaisiais Lietuvos gyventojais. Kiekvienas, pirmą kartą susipažinęs su bitėmis, patenka į be galo įdomų, keistą, netgi fantastinį pasaulį. Sužinosite smulkmenas apie puikiai organizuotą ir nuostabų, paslaptingą bičių šeimų gyvenimą. Bitininkavimas - menas, kūryba, kritinis mąstymas. Ne veltui protinį darbą dirbantys žmonės pasirenka bitininkavimą kaip antrą profesiją arba pomėgį, ar papildomą širdžiai mielą veiklą. Bičių priežiūra atitraukia nuo kasdieninių dienos rūpesčių ir leidžia pasimiršti gamtos apsuptyje, tačiau tai nuolatinis galvosūkių sprendimas, kuris ir „užkabina“ entuziazmu ypač pradedantįjį bitininką. Moksleiviai, išklausę pasakojimų, sudalyvaus smagioje viktorinoje, atliks interaktyvias užduotėles ir pasitikrins savo žinias apie bitutes. Taip pat edukacijos metu bus demonstruojama, kaip galima nesudėtingai pasigaminti pačiam natūralaus bičių vaško žvakę.


Terminologijos laboratorija – tai užsiėmimas, per kurį sužinosite, kas yra terminas, kuo jis skiriasi nuo žodžio, kas nutinka, kai vartojamas netikslus terminas. Taigi, ar žinote, kuriuos terminus reikėtų vartoti: : „telefono pakrovėjas“ ar „telefono pakroviklis“, o gal „telefono įkroviklis“; „pingpongas“ ar „stalo tenisas“ ir kt. Kaip ir tikroje laboratorijoje, atliksime eksperimentų – sukursime terminų!


Mus supa įvairūs architektūros statiniai, ausis pasiekia skirtinga muzika, skaitome skirtingų žanrų knygas- visa tai apjungia
viena taisyklė ir tuo mes žavimės. Mokymų metu prisiliečiama prie meno istorijos formavimosi, mene taikomų dėsnių.
Edukacija skatina suvokti, tuos pačius dėsningumus taikomus įvairiose meno srityse. Pasiteklkdami tą pačią taisyklę skirtingi
autoriai sukuria nepanašius vienas į kitą kūrinius. Apžvelgiamas auksinės proporcijos taisyklės apibrėžimas, pasakojama, kas
ją apibūdino ir kodėl taip pavadino. Vaizdo pristatymo skaidrėse nagrinėjama, kur ir kaip pritaikoma, kur ją galima rasti
natūralioje aplinkoje. Bus skatinami atidžiau pastebėti dėsningumus, taisykles, kurias galima ir reikia taikyti ne tik kūryboje.
Atskleidžiama, kad kiekvienas kūrybiškumas turi savo taisykles, kurios ne trukdo, bet padeda jam atsiskleisti. Aiškinamasi,
kaip praktiškai pritaikyti šią taisyklę fotografuojant, kas tam gali padėti.


Orientacinis pažinimo žaidimas DRUSKININKŲ DETEKTYVAS

Interaktyvi ekskursija, kurios lankomus objektus turėsite rasti patys, vedami mūsų virtualaus gido Braino. Lyg detektyvinę bylą narpliosite Druskininkų istoriją, kol ištyrinėsite pagrindinius Druskininkų lankomus objektus. Pasidalinę į nedideles grupeles, į savo telefonus komandiškai gausite suktas užuominas, kurias išnarpliojus - rasite vietą, kurią jums gidas nori parodyti - gal tai bus pastatas, o gal paminklas, kitą kartą - stebuklingas suolelis, ant kurio pasėdėjus išsipildys noras. Tik suradę tai ką reikia ir išklausę trumpą ir įdomią informaciją apie savo rastą "lobį" galėsite tęsti žaidimą, keliaudami prie sekančios užduoties, kol žingsnis po žingsnio išspręsite DRUSKININKŲ DETEKTYVĄ.
Aktuali informacija - žaidimas vyksta naudojantis išmaniaisiais telefonais (programėlėmis Whatsapp, Viber arba Messenger. Visiems dalyviams nebūtina turėti išmanųjį telefoną). Gidas fiziškai su jumis nedalyvauja, tačiau realiu laiku lydi jus, būdamas kitame ekrano gale. Žaidimas įdomus ir inovatyvus tuom, kad lankomų objektų ieškote patys, mūsų gidas jums padeda ir prižiūri, kad nepaklystumėte. Svarbus lydinčiųjų asmenų įsitraukimas į veiklą, tačiau neišsigąskite - nepaklaidinome dar nė vienos klasės, visi saugiai ir laimingai grįžo į mokyklas. Edukacijos metu dalyviai gali gauti pažinimo, istorijos raktus. Ar pasiruošę naujam nuotykiui?
Edukacijos metu dalyviai gali gauti pažinimo ir istorijos raktus.
Netrukus bus galimas ir žaidimas anglų kalba, teiraukitės prieš rezervaciją.


Keliaudamas pažink pasaulio autentiškas kultūras (Nuotolinė paslauga)

Autorinis filmas apie unikalias, analogų pasaulyje neturinčias skulptūras Velykų saloje, šios kultūros istoriją, vietinių gyventojų etninę kultūrą – šokius, dainas, kūno puošybą, drabužius iš plunksnų, tradicijų tęstinumą ugdant jaunąją kartą; Pietų Amerikos inkų architektūrinį palikimą ir senuosius druskos gavybos būdus; budistų ir hinduistų šventyklas Indonezijoje, religinių švenčių tradicijas ir apeigas; ryžių auginimą – nuo sodinimo iki derliaus nuėmimo be jokios technikos; pažintį su brangiausia pasaulyje, palminio mustango virškinamajame trakte gaminama kava „Luwak“, Indonezijos batiką. Edukacijos metu rodomas autorinis filmas ir pasakojama remiantis literatūra ir asmeniniais įspūdžiais iš kelionių. Edukaciją veda žurnalistė, lektorė, kelionių knygų autorė Rita Šemelytė. Filmo trukmė: 45 min. Refleksija: diskusija, analizė, vertinimas. Edukacija: (5 min.) pažink pasaulio pinigus. Monetų ir banknotų kolekcija iš įvairių pasaulio šalių. Kokią informaciją galima sužinoti iš pinigų? Istoriniai pinigai, popieriniai banknotai ir monetos, šalys, kuriose gali tapti milijonieriumi.


Lietuvos kryždirbystės fenomenas (Nuotolinė paslauga)

Nacionalinis M. K. Čiurlionio dailės muziejus

Šioje virtualioje pamokoje aptarsime kryždirbystės amatą, įtrauktą į UNESCO pasaulinį nematerialaus kultūrinio paveldo sąrašą. Apžvelgsime tik lietuviams būdingas geležines paminklų viršūnes - ,,saulutes", jų istoriją, paskirtį bei patyrinėsime kryžius saugomus Nacionaliniame M. K. Čiurlionio dailės muziejuje Kaune.


Profesijų įvairovė bibliotekoje ir aplink ją

Panevėžio apskrities Gabrielės Petkevičaitės-Bitės viešoji biblioteka – pagrindinė didžiausią universalų fondą Lietuvos Šiaurės rytų regione sukaupusi, įvairią kultūrinę veiklą plėtojanti biblioteka. Ši biblioteka – tai ne tik vieta, kurioje gausų įvairių informacijos šaltinių: knygų, periodinių leidinių, vaizdo ir garso įrašų ar kitų dokumentų, tačiau tai taip pat yra vieta, kurioje dirba  apie  100 įvairių sričių specialistų, skirtingų profesijų atstovų.  Čia sutiksite ne  tik  bibliotekininką,  tačiau taip pat ir finansininką,   restauratorių,  komunikacijos specialistą,  dizainerį maketuotoją,  edukatorių,  skaitmenintoją,  inžinierių programuotoją ir kitų profesijų atstovus.
Šia kultūrinės edukacijos paslauga siekiama supažindinti edukacijos dalyvius su skirtingų profesijų ypatumais, jas pristatant įvairią kultūrinę veiklą vykdančios apskrities bibliotekos kontekste. Edukacinės programos pradžioje dalyviai  bus supažindinti su bibliotekos istorija, šios institucijos raida bei funkcijų plėtra skaitmeniname amžiuje. Praktinių veiklų metu  bus siekiama įsijausti į  konkrečių profesijų atstovų atliekamas  veiklas, jų svarbą  bibliotekos funkcionavimui. Žinoma,  kalbėsime ir apie bibliotekininko profesiją.  Edukacijos metu dalyviai taip pat bus supažindinti su kitomis profesijomis,  kurių veikla  yra svarbi bibliotekos kontekste.


Ar prisimenate Vilniaus miesto įkūrimo legendą? Garsusis Geležinis vilkas šiandien jau yra vienas iš miesto simbolių, tačiau paslaptinga Gedimino pilis slepia ir kitų, dar niekuomet negirdėtų legendų. Kviečiame į nuotolinį edukacinį užsiėmimą iš bet kurios jūsų gyvenamosios vietos! Susitikime ir kartu žiūrėkime filmuką apie Vilniaus miesto įkūrimą, analizuokime įvairias iliustracijas, būkime detektyvai ir šifruokime kodus bei atlikime ir kitas įtraukias užduotėles. Susipažinkime su Aukštutinės pilies atsiradimo istorija, pakalbėkime apie Gediminą bei jo siųstus laiškus. O ar esate girdėję, jog Gedimino kalne miega kariuomenė? Taip taip, išgirsite ne tik šią legendą, bet ir apie pagrindinius kario ginklus, šarvus, apie lietuvių kovas su kryžiuočiais, kuriems niekada nepavyko užkariauti Gedimino pilies. Kviečiame papildyti savo žinių kraitelę ir kitais mūsų sostinės istorijos faktais! Tikimės, jog šis edukacinis užsiėmimas prisidės prie savo kraštą, jo kultūros paveldą bei žmones gerbiančio ir pilietiško asmens ugdymo, o atlikę kūrybines užduotis pamatysite, jog istorijos pažinimas gali būti labai įvairus ir įdomus!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Nuotaikingai, lengvai ir įdomiai, pasitelkiant garsiąją legendą „Jūratė ir Kastytis“, pasakojama Baltijos gintaro atsiradimo istorija. Ši edukacinė programa yra skirta pradinių klasių moksleiviams. Jos metu susipažinsime išsamiau su šia literatūrine legenda, aiškinsimės, kaip iš tiesų užgimė gintaro gabalėliai, juos tyrinėsime lygindami jų svorį, jausdami jų šilumą ir kvapą. Taip pat atliksime keletą eksperimentų: jų metu bandysime įrodyti, kaip lengvai gintaras įsielektrina.
Kaip pasakojama legendoje, nuo Jūratės ašarų sūria tapusi jūra išmeta po audros gintarinės pilies liekanas į krantą. Su programos dalyviais bandysime atkurti Baltijos jūros sūrumą, tikrinsime, ar tikrai gintaras iškyla į paviršių sūriame vandenyje ir kaip jis reaguoja į gėlą, pavyzdžiui, Šventosios upės vandenį. Testuosime gintaro degumą ir išsiaiškinsime, ar iš tiesų Perkūno paleistas žaibas gali pridaryti daug bėdos. Šildysime gintaro dulkes delnuose ir uosime neįtikėtinai seną kvapą, galbūt net tų laikų, kai žemėje gyveno dievai ir deivės, sužinosime, kuo šis kvapas ypatingas ir kaip jį vertina šiuolaikiniai vabzdžiai.
Kaip ir kiekvienoje legendoje yra lašas tiesos, taip ir šią mes galime išnagrinėti remdamiesi tikrais faktais. Šio užsiėmimo kūrybinė užduotis – atskirti tikro gintaro karoliukus nuo karoliukų, pagamintų iš kitų medžiagų, tokių kaip skirtingų formų ir dydžių medžio ar stiklo karoliukai. Tuomet išsirinkti sau įdomiausius, juos derinti ir suverti ant lanksčios juvelyrinės vielutės, kuri patį vėrimo procesą pavers kiekvienam prieinamu ir maloniu. Dalyviai galės pasirinkti iš didelės įvairovės sau labiausiai patinkančius karoliukus, todėl visų apyrankės bus išskirtinės ir unikalios.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Kūrybiškoje ekskursijoje vaikščiosime po viduramžių Kauną – kai ką įsivaizduosime, kai ką paliesime ar net paragausime… Kodėl Kauno pilies liko tiek nedaug?  Kur anksčiau atkeliaudavo pašto siuntos ir kas jas atgabendavo? Su kokia problema kiekvieną pavasarį susidurdavo kauniečiai? Atsakymų į istorines paslaptis ieškosime tyrinėdami seniausius pastatus, patys bandydami pastatyti gotikinę sieną ir kitaip įsitraukdami į gyvą istorijos patyrimą.


Interaktyvus šokio spektaklis "Aš kaip ir tu"

Šiuo spektakliu siekiama papildyti Lietuvos teatro vaikams pasiūlą alternatyvios meninės produkcijos kūriniu, galinčiu prisidėti prie mažiausiojo žiūrovo meno pažinimo edukacijos bei sukurti jam neeilines vizualines, emocines bei kinestetinės empatijos patirtis. Įprastai vaikai tiek pasaulį, tiek meną tyrinėja ne per atstumą, o judėdami, viską liesdami, tiesiogiai patirdami, todėl spektaklyje choreografinės scenos kaitaliojamos su interaktyviais žaidimais, vaikus įtraukiant į žaidybines veiklas, leidžiant jiems būti ne tik veiksmo stebėtojais bet ir aktyviais jo dalyviais.


Mokiniai užsiėmimo metu susipažins su keramikos amatu,  molio lipdymo įvairove (lipdymu iš vientiso molio gabalo, atskirų molio juostelių, konstravimu iš molio plokščių, spaudimo iš gipso štampų technika), dirbinių dekoravimo būdais (įrėžimais, įspaudimais, reljefinio modeliavimu, kiaurymių išpjaustymu, tapymo spalvotais angobais ir glazūravimu). Susipažinę su teorija pereis prie praktinės užduoties- patys nusilipdys originalų molinuką, kurį vėliau galės panaudoti kaip praktinį daiktą, dovaną artimam žmogui arba namų dekoraciją. Visas procesas vyks kūrybinėje aplinkoje, nejučia atsipalaidavę vaikai pajus molinuko burtus. Nulipdžius darbelius juos iš karto dekoruos angobu. Visi nulipdyti darbeliai bus palikti džiūti. Džiūvimo laikas priklausys nuo darbelio dydžio. Paprastai užtrunka nuo savaitės iki dviejų. Išdegtus darbelius keramikė pati nuglazūruos skaidria spalva ir vėl juos degs. Toks darbelis jau nepraleis vandens, galima bus naudoti maistui, merkti gėles ar pan. Išdegti darbeliai bus atiduoti kūrėjams. Užsiėmimą galima integruoti su pasaulio pažinimo, dailės, technologijų, etninės kultūros, lietuvių k. pamokomis.


Tai interaktyvi edukacija, kurioje sužinosite apie kosmoso stebuklus, žvaigždynus ir neaprėpiamas galaktikas... Susipažinsite
su M.K.Čiurlionio darbais ir sužinosite, kuo jis prisidėjo prie Lietuvos etnokosmologijos mokslo bei kokį įnašą mūsų kultūrai
padarė protėvių atradimai, kosminių ženklų stebėjimas. Kiekvienas dalyvis bus "nuskraidintas" į kosmosą, kur susipažins su mitologiniais žvaigždynais iš arčiau! O kad žvaigždės būtų šiek tiek arčiau, pasigaminsime po asmeninį šviečiantį žvaigždyną. Visa ko pabaigoje, Jūsų klasė pavirs į tikrą planetariumą! Klasės sienos pavirs žvaigždynais, skraidančiomis planetomis ir šviečiančiomis šiaurės pašvaistėmis! Patirti įspūdžiai tikrai užgniauš kvapą!


Pasaulyje vis populiarėja ekologiškos, pačių darytos dovanėlės bei atvirukai iš perdirbto popieriaus ir sėklų. Edukacijos metu mokiniai trumpai bus supažindinti su antriniu popieriaus panaudojimu bei patys galės pasidaryti atvirutę, popieriaus lakštą ar formelę su sėklomis iš savo atsineštų nereikalingu sąsiuvinių, bloknotų ar kitokių popierių. Kai gaminys atsibos, jį bus galima užkasti į dirvožemį ir po kiek laiko toje vietoje išaugs augalėliai, kurių sėklytės buvo popieriuje. Taip ši edukacija skatins mokinių, kūrybiškumą, dėmesingumą ekologijai, kritinį mąstymą.


Kuriame teatrą: (at)rask, (su)kurk, (su)žinok!

Šiaulių miesto savivaldybės viešoji biblioteka

Užsiėmimo pradžioje vaikai susipažins su lėlių teatro atsiradimo istorija, bus parodyti lėlių pavyzdžiai, pristatyta bibliotekos lėlių teatro erdvė su lėlėmis. Praktinės užduoties metu iš popierinių įvairių kūno dalių, antrinių žaliavų vaikai susikurs savo unikalų personažą ir atliks improvizacinį vaidinimą spalvingoje bibliotekos teatro širmoje. Edukacijos metu bus stiprinami darbo komandoje įgūdžiai, tarpusavio pasitikėjimas, improvizaciniai gebėjimai ir kūrybiškai praleistas laikas. Vaidinimas ir kūrybinė užsiėmimo dalis lengvai pritaikoma pagal dalyvių amžių.


Ar teko girdėti žodžius: muštuvė, žibinčius, lauknešėlis? Kviečiame nusikelti į Lietuvos kaimą ir tuos laikus, kuomet šiuolaikinės technologios, be kurių neįsivaizduojama šiandieninė buitis, dar neegzistavo. Kiekvieną buityje naudotą daiktą valstiečiai pasidarydavo savo rankomis ir namuose laikydavo jam skirtoje vietoje. Per etnografinių daiktų istorijas ir galimybę paliesti, susipažinsite su įvairiausiais to meto darbais, kuriuos atlikdavo tiek suaugusieji, tiek jūsų bendraamžiai. Dalyvių laukia įdomios komandinės ir individualios užduotys.


Edukacinis užsiėmimas skirtas 4-6 klasių moksleiviams, jo turinys adaptuojamas atsižvelgiant į pradinio ugdymo pasaulio pažinimo programą bei pagrindinio ir vidurinio ugdymo etninės kultūros bendrąsias programas. Programa „Natūralaus muilo gamyba“ vyksta Kretingos muziejaus tradicinių amatų centre.  Teorinėje dalyje apžvelgiama muilo atsiradimo ir naudojimo istorija, mokiniai sužino, ką mūsų protėviai vadino „žaliuoju akmenėliu“ ar „muilo akmeniu“. Rodomi, kokie indai naudojami muilo gamybai, leidžiama paliesti, pauostyti muilo sudedamąsias dalis ir papildomus priedus, kurie naudojami muilui „pagerinti“, t. y. gėlių žiedus, augalų sėklas, spalvotus augalinės kilmės miltelius ir kt. priemones, demonstruojami pagal senovines tradicijas pagamintų muilų pavyzdžius. Praktinėje dalyje vyksta muilo gamybos procesas: gaminama muilo masė iš augalinių riebalų, naudojant vandenį, šarmą, kiaulės taukus, įvairius aliejus ir kt. Pasirinkę patinkančius priedus muilui „paskaninti“ ir „pagražinti“ (žoleles, natūralius dažiklius, įvairius prieskonius), mokiniai patys savarankiškai pasigamina natūralius, sveikus higienos produktus.


Edukacinė programa „Žąsies plunksna ant beržo tošies“

Pakruojo rajono savivaldybės Juozo Paukštelio viešoji biblioteka

Ar žinojote, kad Pakruojo Juozo Paukštelio viešosios bibliotekos VAIKŲ ERDVĖJE veikia „senosios gadynės“ mokykla? Tik šioje mokykloje galėsite rašyti, piešti ant beržo tošies. Pateksite į tamsią patalpą, apšviestą tik žvakių šviesa. Jums bus pasiūlyta patirti vieną iš ano meto bausmių – paklūpėti ant kampe supiltų žirnių. „Žąsies plunksna ant beržo tošies“ – originali edukacinė programa. Smalsu? Kviečiame apsilankyti.


Stiklas - tauriausia materija Žemėje, gimusi iš vandens, oro, ugnies ir žemės, nuo seniausių laikų tarnaujanti žmonėms, užburianti juos savo spalvomis ir spindesiu. Programa dalyvius supažindins su stiklo gamybos istorija, panaudojimu buityje, dailėje, architektūroje bei vaikų žaislų bei žaidimų konstravimui. Išgirsite pasakojimą apie stiklo apdirbimo būdus, meninio stiklo dirbinių formavimo metodus, stiklininkystės istoriją, Lietuvos ir užsienio šalių stiklo menininkų pasiekimus.. Pamatysite įvairiausių stiklo dirbinių, gausią lakštinio stiklo pavyzdžių kolekciją ir patys pasigaminsite po vieną stiklo dirbinį: žaidimą ,,sekretas", mini vitražą, papuošalą ar kaleidoskopą. Programa skirta 1-12 klasių mokiniams. Įspūdingos programos veiklos suteiks daug teigiamų emocijų, turinys papildys istorijos, gamtos mokslų, dorinio ugdymo bei dailės ir technologijų žinias.


Susipažinkite su lėlių istorija, lėlių teatro istorija, lėlių tipais. Susikurkime šešėlinę lėlę ir išbandykime jos valdymą improvizuoto vaidinimo metu.


Magiškos porceliano dekoravimo dirbtuvės

Kviečiame į kupiną paslapties ir kūrybos pamoką, porceliano lėkštės (arba puodelio) dekoravimą unikaliu piešiniu - mandala. Sakoma, kad mandala tai yra sielos gelmių piešinys. Nuo seno plačiai paplitęs rytų šalyse, mandalų piešimas išpopuliarėjo ir vakarų pasaulyje, kaip susitelkimą, nusiraminimą, būvimą čia ir dabar skatinantis procesas. Vaikai kviečiami į patyriminią pamoką, kurios metu susipažins su mandalų piešimo būdais, panirs į meditacinį mandalų piešimo procesą, specialiais dažais dekoruodami porceliano lėkšteles, kurias vėliau nešis į namus. Skubančioje kasdienybės rutinoje, įtakojami ekranų ir socialinių medijų vaikai kaip niekad patyria daug streso. Daug kruopštumo ir susikaupimo reikalaujantis kūrybinis piešimo procesas padeda geriau sutelkti dėmesį, moko nusiraminimo technikų, padeda geriau pažinti save, o savitai papuošta lėkštelė kaskart suteikia džiaugsmo ir pasitikėjimą savo jėgomis.


Moksleiviams pristatomas autentiškas XIX a. dvaro ansamblis su statiniais, mažosios architektūros elementais, parterio, pergolės, peizažinio parko kultūriniai aspektai ir gamtinės vertybės, mokoma atpažinti parko augaliją, gyvūniją.


Edukacinis užsiėmimas "Kas Baltijoje gyvena?"

Edukacinis užsiėmimas „Kas Baltijoje gyvena?“ yra skirtas pažinti Baltijos jūrą. Dalyviai tyrinėdami Baltijos jūros vystymosi periodus, ieškodami faktų apie jūroje esančią gyvybę, domėdamiesi Baltijos jūros geografine padėtimi, tyrinėdami ekologinius pokyčius ieškos asmeninio santykio su Baltijos jūra. Tačiau Baltijos jūra – tai tik priemonė ugdyti vaikuose sąmoningumą ir atsakomybę už juos supančią aplinką. Ne pasakojimais, o patyrimais išgyventa Baltijos jūros vystymosi istorija kviečia ne tik pažinti, džiaugtis ir saugoti jūros gyvūnus bei jų aplinką, bet ir ieškoti būdų, kaip asmeniškai prisidėti prie Baltijos jūros išsaugojimo.


Spektaklis "Madagaskaras" (rež. Rimas Tuminas) ir diskusija su kūrėjais (Nuotolinė paslauga)

„Madagaskaras“ – dramaturgo Mariaus Ivaškevičiaus pjesė, originaliai, autoironiškai ir intelektualiai pristato Lietuvą kaip fenomeną, lietuvių požiūrį į save ir pasaulį. Pjesės sėkmės priežastis – intriguojantis siužetas, išmoningos situacijos ir meistriški dialogai, parašyti pasitelkiant autentišką pirmosios XX a. pusės kalbą. Dramai apie lietuviškas utopijas M. Ivaškevičius „atrado“ unikalią ir nelegendinę XX a. pirmosios pusės asmenybę – Kazį Pakštą. Šis geografas, keliautojas, geopolitikas ir visuomenės veikėjas vadintas „propagandos ministeriu be ministerio rango“, „laisvos Europos žygiuotoju“, „Ulisu“, „patriotiniu viesulu“, „tautos šaukliu“, „tautiniu apaštalu“, lygintas su J. A. Herbačiausku, S. Šalkauskiu, A. Lincolnu... Nujausdamas Lietuvos likimą, jis numatė perkelti ją į kurią nors Afrikos šalį ir sukurti ten „atsarginę“ tėvynę. Jei pirmojoje Rimo Tumino spektaklio dalyje, verčiančioje publiką nuoširdžiai kvatotis, daugiausia dėmesio skiriama Kazimierui Pokštui (aktoriai: Tomas Rinkūnas ir Ramūnas Cicėnas) ir jo beprotiškai idėjai „sutelkti lietuvius masinėn emigracijon“ į Afriką, tai antroji labiau priklauso Salei (aktorė Indrė Patkauskaitė), kurios prototipas – jautrioji Salomėja Nėris, jos dramatiškam likimui. Antrojoje „Madagaskaro“ dalyje taip pat ataidi „Lituanikos“ katastrofa, karas, okupacija.
Kokybišką spektaklio įrašą bus galima stebėti teatro interneto svetainėje. Moksleiviai tai galės daryti visi kartu būdami mokykloje arba kiekvienas iš savo namų. Mokykloms bus suteikiami unikalūs prisijungimo kodai. Po peržiūros tą pačią dieną teatro feisbuko paskyroje vyks tiesioginė diskusija su spektaklio kūrybinės grupės atstovais, kur bus galima pasidalyti mintimis ir užduoti klausimų. Be to, mokytojams bus pasiūlyta teatrologės dr. Ramunės Balevičiūtės paruošta metodinė spektaklio analizės medžiaga.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Edukacinė programa „Margučių marginimas vašku“

Programą „Margučių marginimas vašku“ veda sertifikuotų tautinio paveldo produktų gamintoja, tradicinų amatų meistrė Jurgita Treinytė. Dalyviai supažindinami su margučių marginimo senosiomis tradicijomis, papročiais. Pristatomi naturalūs dažymo būdai, marginimo technikos bei tradiciniai raštai. Dalyviai gauna priemones ir, padedami amatininkės, vašku margina margutį, kurį vėliau nešasi namo.


„Ekologinis iššūkis – eksperimentai laboratorijoje“

Ekologinis iššūkis - interaktyvus edukacinis užsiėmimas, kuriame susipina mokslas, menas ir kultūra. Nagrinėsime svarbias temas:
- ozono sluoksnio plonėjimas;
- šiltnamio efekto susidarymas;
- plastiko atliekų mažinimas.
Visi bus supažindinti su saugumo taisyklėmis, mokiniai naudos apsauginius chalatus bei akinius.
Aprodysime laboratoriją bei:
- supažindinsime su tikrais cheminiais indais, paaiškinsime jų paskirtį, įvardinsime jų pavadinimus,
- visi pamatys ir eksperimentuos su įvairiomis cheminėmis medžiagomis,
- mes demonstruosime, o Jūs eksperimentuosite. Visi norintys mokiniai turės galimybę palaikyti ugnį rankose.


Edukacinę veiklą veda turinti pedagoginį išsilavinimą, tradicinių amatų meistrė, duonos kepėja, Miglė Dalgedaitė. Nuo 2011 metų, autentiškoje savo sodyboje, kurioje gyvena jau 6-oji karta, edukatorė organizuoja vaikams veiklas, kurios - skatina vaikų kritinį mąstymą, ugdo mokinio kultūrinę savimonę, stiprina kūrybiškumą, ugdo komunikavimo ir pažinimo kompetencijas, formuoja mokinių kultūros vartojimo įpročius.
Edukacinės veiklos metu organizuojama ir įgyvendinama inovatyvi ir kūrybiškumą skatinanti veikla; taikomų metodų pagalba mokiniai bus skatinami generuoti idėjas, kritiškai mąstyti, kelti klausimus, įžvelgti sąsajas; bus sudarytos sąlygos mokiniams būti unikaliais, leisti kelti ir įgyvendinti savo idėjas; veiklos pritaikytos prie kiekvienos amžiaus grupės poreikių, žinių, galimybių priimti ir suvokti informaciją, formuoti mokinių kultūrinius įpročius; bus užtikrinti veiklų nuoseklumas, detalumas ir tarpusavio dermė; papildytos bendrosios ir specialiosios žinios, skatinant kūrybišką mokinių veiklą.
Atvykę į amatų centrą, patalpose, tarp senovinių rakandų, šalia duonkepio pečiaus vaikai bus supažindinti su įvairiais grūdais, juos nagrinės, palygins formą, spalvą, skonį. Formuos kiekvienas savo unikalų duonos kepalėlį, kurį pašausime į pečių kepti. Kol duona keps, su vaikais nagrinėsime, diskutuosime visą duonos kelią nuo grūdo iki kepalo ant stalo. Vaikai mokysis sėti iš sėtuvės, pjauti su pjautuvu, kulti su spragilu, malti grūdus girnomis, traiškyti akmenine grūstuve, minkyti duonubilyje ir formuoti duonos kepalus. Vyks patyriminis mokymasis, papildytas trumpais video įrašais, senovinių nuotraukų demonstravimu. Po mokymosi bus trumpas temos pakartojimas ir refleksija. Taip pat vyks duonos degustavimas. Iškepta duona bus supakuota ir kiekvienas pasigaminęs savo kepalėlį parsiveš į namus.


,,Misija (Ne)Įmanoma''. Patirtinis edukacinis žaidimas 11-12 kl. mokiniams ONLINE

Žaidimą ,,Misija (Ne)Įmanoma’’ užpildo linksmų, kūrybiškumą skatinančių, keistų, nepatogių, tačiau būtinai kultūrinį akiratį plečiančių, draugystę skatinančių ir komandą formuojančių užduočių vykdymas, unikalios piešimo ir rašymo simbioze paremtos refleksijos, sukuriančios dalyvių tarpe taip reikalingą bendrumo jausmą. Užsiėmimo metu dalyviai ne tik piešia, konstruoja, vaidina, dainuoja ir t.t., jie per savo patirtį ir išgyvenimus išjaučia bendruomenės iššūkius, geba juos įvardinti ir pasiūlyti būdų jiems išspręsti, ima labiau vertinti unikalius kolektyvo narių gebėjimus ir vienoje ar kitoje meno srityje bei jų indėlį į bendrą komandos sėkmę.
Edukacijos programą sudaro: susipažinimas, klausimų ratas, žaidimo pristatymas, strategijos planavimas, žaidimo procesas, užsiėmimo refleksija. Edukacija nuotoliu vyksta ,,Zoom’’ ir dar vienoje dalyvių pasirinktoje platformoje (,,Messanger’’ ar ,,Facebook’’). Taip pat edukacijos dalyviai veikloje gali dalyvauti atskirai kiekvienas iš savo namų/aplinkos arba bendrai būdami klasėje.
Mūsų didelės komandos tikslas - mokyklos bendruomenės bendravimo kultūros bei moksleivių kūrybiškumo puoselėjimas per kultūrinę raišką bei kultūrinį sąmoningumą.
Edukacija remiasi David Kolb patirtinio ugdymo principu, taip pat ,,Nesmurtinės komunikacijos’’ bei ,,Ubuntu’’ filosofijomis, S. Covey visų savo būties lygmenų pažinimo bei jų lavinimo principais.
Kultūrinio, kūrybiškumą ugdančio žaidimo ,,Misija (Ne)Įmanoma’’ vedliai - jungtinė lektorių grupė iš Whatansu komandos.
Kadangi mūsų kolektyvas yra platus, eduakcija  vienu metu gali vykti kelioms grupėms/klasėms iš karto.


Viena programos dalis vyksta muziejaus ekspozicinėje erdvėje, kurioje mokiniai supažindinami su pokario laisvės kovų istorija bei asmenybėmis, legendiniais nenugalėtais partizanais Streikais, kurie keturiolika metų kovojo už Lietuvos laisvę. Rokiškio krašto laisvės kovotojai Streikai buvo patriotizmo ir kovos už laisvę pavyzdys. Jų bunkerio kopija pastatyta muziejaus erdvėse. moksleiviai supažindinami su partizano priesaikos tekstu, apsirengia partizanų uniformomis. Kita programos dalis - apsilankymas partizanų bunkeryje kartu su muziejininku, vilkinčiu partizano uniformą. Mokiniams pateikiamos užduotys: surasti įėjimą į bunkerį, taip pat paaiškinami bunkerio statybos ypatumai. Uždaroje erdvėje žvakių šviesoje mokiniai skaito spaudą, partizano dienoraštį, susipažįsta su muziejiniais eksponatais, ragauja partizanišką maistą, bendrauja, atlieka pateiktas užduotis. Apibendrinamoji dalis vyksta muziejuje. Mokiniai atsako į pateiktus klausimus, diskutuoja, apibendrina įgytą patirtį.


Pažintis su tošininkystės amatu 1-6 klasėms

Mažeikių muziejuje tošininkystė, kaip atgaivintas tradicinis amatas, pristatomas jau daugiau kaip 20 metų. Galime supažindinti ypač išsamiai ir nuosekliai, nes vieninteliai Lietuvoje turime šios krypties atstovę - tautodailininkę, dirbančią mūsų muziejuje. Užsiėmimo metu susipažįstama su tošies dirbinių įvairove: muziejuje išsaugotais etnografiniais eksponatais, tautodailininkų Vytauto ir Raimondos Ramanauskų darbais, bei kūriniais iš kitų šalių. Pateikiant informaciją skatinama mokinius atliepti turimomis žiniomis, pasidalinti savo nuomonėmis, įvertinti tošies pritaikomumą sveikos gyvensenos ir bendradarbiavimo puoselėjimui. Užsiėmimas aktyvus. Dalyviai mokomi savarankiškai pasiruošti praktinei užduočiai skirtas priemones iš muziejuje turimų medžiagų, tinkamai ir kūrybiškai jomis naudotis, saugiai atlikti darbus, pasiekti apčiuopiamą rezultatą – pasigaminti ekologišką dirbinį iš beržo tošies.
Edukaciniuose užsiėmimuose taikomos įvairios metodikos, priklausomai nuo dalyvių amžiaus, poreikių, galimybių, norų, siekių ir gebėjimų - kuo tiksliau prieš atvykdami suderinsite su edukatore, ko norite, tuo laimingesni mus paliksite.


Nuotolinio edukacinio renginio metu su vaikais diskutuosime apie lietuvių liaudies mediciną, jos istoriją, skirtingus gydymo būdus. Lietuvių liaudies medicina yra liaudies kultūros dalis, daug lietuvių liaudies medicinos žinių atsispindi papročiuose, patarlėse, priežodžiuose, sakmėse, pasakose. Žinių apie lietuvių liaudies mediciną randama nuo 17 a. – istorikų, rašytojų, etnografų, farmacininkų, gydytojų, mokslininkų darbuose. Šiuolaikinės medicinos požiūriu, liaudies medicinoje galima rasti žinių iš daugelio medicinos sričių, botanikos, zoologijos, mineralogijos, farmakologijos ir farmakognozijos, meteorologijos, astronomijos ir kitų mokslų pradmenų. Praktinėje dalyje vaikai dalyvaus virtualioje lietuvių liaudies medicinos "Kahoot" viktorinoje. Edukacinis renginys praplės vaikų kultūrinį ir tautinį sąmoningumą kartu lavins vaiko įgūdžius: bendradarbiavimą, komunikaciją, kūrybingumą, kritinį mąstymą, problemų sprendimą. Šiuo renginiu skatinsime vaikus daugiau sužinoti apie lietuvių liaudies mediciną. Tikimės įkvėpti vaikus sveikam gyvenimui ir medicinos karjerai.


Edukacinio užsiėmimo metu mokiniai bus supažindinami su Veliuonos istoriniais paminklais (Gedimino kapo kalnas, Veliuonos piliakalnis, dvaras, bažnyčia ir bažnyčios bokšto muziejus) pažinimas. Mokiniai atlieka praktinę užduotį: užduočių lapuose pažymi atsakymus, pavyzdžiui, parašyti 2-3 kunigaikščio Gedimino nuopelnus Lietuvai.


Koncertinė įstaiga valstybinis dainų ir šokių ansamblis "Lietuva"

GEDIMINO LAIŠKAS
Edukacinė programa vaikams.

Ansamblis „Lietuva“ kviečia į smagią interaktyvią kelionę per kunigaikščio Gedimino laikų Vilnių!
Lietuvos laukia istorinis įvykis – Vilniaus 700 metų jubiliejus. Lygiai prieš tiek metų rašytiniuose šaltiniuose pirmą kartą paminėtas sostinės pavadinimas. Ta proga valstybinis ansamblis „Lietuva“ pristato muzikinę-edukacinę pažintį su miestu, į kurį buvo sukviesta daugybė tautų – kurti, statyti, užsiimti amatais, įnešti čia savo kultūros.
Mažieji žiūrovai kartu su ansamblio atlikėjais leisis į nuotykių kupiną kelionę, kur išgirs Vilniaus įkūrimo legendą bei perskaitys Gedimino laišką, kviečiantį įvairių tautų, religijų ir profesijų žmones į mūsų Vilnių.
Šiandien Vilnius – drąsus, atviras ir pats daugiatautiškiausias miestas Lietuvoje. Kad geriau jį pažintume, pasisvečiuosime pas Vilniuje įsikūrusius lietuvius, lenkus, žydus, ukrainiečius, karaimus, rusėnus. Pas nuo seno čia sugyvenančias tautines mažumas. Kartu žaisime, pokštausime, išgirsime dainų, pasimokysime jų papročių, naujų žodžių bei populiariausių šokių – Klumpakojo, Polonezo!
Lietuva visuomet garsėjo stipriais diplomatais – tokiais, kaip LDK kunigaikščiai: Gediminas, Kęstutis, Vytautas Didysis ir kt. Jie ne tik pritraukė į Lietuvą skirtingas tautas, bet ir suteikė galimybes išsaugoti savo identitetą taip, kaip saugome jį mes. Taip šimtmečiais sugyvename ir kartu kuriame mūsų valstybę.
Interaktyvi programa „Gedimino laiškas“ primena, kad turime kuo didžiuotis – gyva bei įkvepiančia šalies istorija. Tikime, kad jaunoji karta augs draugiška ir atvira visų tautų žmonėms, kaip ir kunigaikštis Gediminas.
Tikimės edukacija sužadins vaikų smalsumą, norą domėtis ir priimti ne tik lietuvių, bet ir kitų tautų kultūras. Į mokyklas vaikai parsineš edukacijos tęsinį - kryžiažodį, sudarytą iš edukacijoje girdėtos informacijos. Tokiu būdu mokytojai turės medžiagą klasėje tolesniam darbui ir smagiam prisiminimui.


"Mėnulio veidai" edukacija siekia skatinti mokinius tyrinėti ir suvokti mėnulį iš skirtingų perspektyvų, praturtinant jų kultūrinį, meninį ir edukacinį kontekstą. Ši edukacija siekia įkvėpti mokiniams smalsumą, skatinant jų kūrybiškumą ir mokymąsi per atradimus.
Šios edukacijos metu tyrinėsime mėnulį iš mokslinės, istorinės, meninės ir literatūrinės perspektyvų. Aiškinsimės mėnulio fazes, jo paviršiaus ypatybes ir santykį su žeme. Kūrybiškai išreikšime savo suvokimą apie mėnulį per piešinius, paveikslus ir eilėraščius.
Edukacija "Mėnulio veidai" prasideda nuo mokslinių faktų ir istorijos pristatymo apie mėnulį. Mokiniai tyrinėja mėnulio paviršių, išmoksta mėnulio fazes ir jų kaitą, taip pat sužino apie mėnulio istorinį ir kultūrinį kontekstą. Jie tyrinėja senovės tautosakos ir poezijos kūrinius apie mėnulį bei kūrybiškai išreiškia savo suvokimą per piešinius, paveikslus ir eilėraščius. Naudojant skaitmeninius ir analoginius išteklius, mokiniai aktyviai dalyvauja diskusijose, atlieka matematinius skaičiavimus, kitus uždavinius susijusius su mėnulio judėjimu ir cheminėmis savybėmis.
"Mėnulio veidai" edukacija siekia skatinti mokinių kultūrinę raišką, kūrybiškumą ir mokymąsi per atradimus. Jos tikslas yra plėsti mokinių žinias apie mėnulį, supratimą apie pasaulio kultūrą, istoriją, meną ir literatūrą. Be to, edukacija siekia ugdyti mokinių pilietinį dalyvavimą, atsakomybės jausmą ir įsipareigojimus kultūrai ir bendruomenei.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Skaitmeninė kompetencija


Edukacijos tikslas - skatinti domėtis astronomija.
Kaip teigia paslaugos pavadinimas, edukacija vyks VAKARE!
Programoje:
-Sužinosite daugiau apie Saulės sistemą!
-Išmoksite orientuotis Žemėje ir danguje!
-Suprasite, kaip juda šviesuliai danguje;
-Išmoksite žvaigždžių ir žvaigždynų pavadinimus;
-Jei leis oro sąlygos - stebėsite dangaus kūnus pro teleskopą;
-Išmoksite visko, ko reikia, kad patys galėtumėte organizuoti tokius vakarus!


Edukacinę programą "Svečiuose pas bitininką" sudaro keturios dalys: 1 dalis. Žinia iš avilio. Mokiniai pasitinkami, supažindinami su sodybos šeimininkais ir bityno įkūrimo istorija. Naudojant interaktyvius metodus, pasitelkiant garso bei vaizdo perteikimo priemones pažvelgiama į avilio vidų ir bičių gyvenimą iš arčiau. 2 dalis. Praktika. Supažindinama su žvakdirbyste. Kiekvienas edukacijos dalyvis pasigamina vaško žvakę. Mokiniai turi galimybę apsirengti bitininko aprangą ir kartu su bityno pagrindiniu bitininku iš arčiau susipažinti su bičių šeima. Jei grupėje yra privengiančių eiti prie avilio visada gali į avilio vidų pažvelgti pro stiklinio avilio langą. Pageidaujantys gali apsilankyti apiterapiniame namelyje, kuriame išgirs bičių avilio garsus ir užuos avilio kvapą. 3 dalis. Medkopis. Bitininkavimas neatsiejamas nuo saldaus rezultato. Visi mokiniai dalyvauja medaus sukime. 4 dalis. Degustacija, refleksija. Vaišinami pienu, batonu ir pačių išsuktu medumi. Kartu su mokytojais prisimena ką naujo sužinojo, kas buvo įdomu ir pravers ateityje. Neaktyviuoju sezono metu vietoj ėjimo prie avilio vyksta produktų degustacija.


Edukacinės programos „Šakočio kelias iki mūsų stalo” su apsilankymu šakočių muziejuje. Sužinosite šakočio atsiradimo istoriją, pamatysite gamybos procesą, lankysitės vieninteliame pasaulyje šakočių muziejuje. Iš ko ir kaip kepamas šakotis? Kuo skiriasi šakotis nuo „baumkūcheno“? Kokį šakotį mūsų protėviai kepė akmens amžiuje? Koks buvo mėgstamiausias legendinės kunigaikštienės Barboros Radvilaitės desertas? Atsakymus į šiuos ir daugiau klausimų sužinosite pas mus apsilankę ir paragavę atviroje židinio liepsnoje ką tik iškepto šakočio. Programos metu ne tik sužinosite šakočio atsiradimo istoriją, pamatysite visą gamybos procesą, bet ir patys jame dalyvausite ir, žinoma, ragausite. Po profesionaliai įgarsinto filmo peržiūros, programos dalyviai savo žinias apie šakotį įtvirtins atsakinėdami į edukatorės užduodamus klausimus, o teisingai atsakiusiųjų lauks staigmenos. Degustacijos metu svečiams patiekiama dar dviejų rūšių tradicinių skanėstų. Tai puiki galimybė paskanauti kitokių šakočių ir palyginti jų skonius. Edukacinės programos tikslas ugdyti tautinę savimonę ir savigarbą turinčią asmenybę, puoselėjant etnokultūrą bei išsaugant tradicijas. Ši edukacinė programa vyksta specialioje salėje, talpinančioje iki 60 mokinių. Interjeras primena uolą ir grąžina mus į akmens amžiaus laikus, nuo kurių ir prasidėjo šakočio atsiradimo istorija. Edukacija pradedama šakočio kepimu židinyje, ant atviros ugnies. Kepimo metu rodomas filmukas, pasakojama apie šakočių kilmę, jų rūšis, senuosius ir dabartinius kepimo būdus. Klausantis pasakojimo apie šakočius, dalyviai pakviečiami ragauti kelių rūšių šakočio ir vaišintis arbata. Mokiniai supažindami su pirmosiomis žiniomis apie šakotį rašytiniuose šaltiniuose, kaip senovėje buvo kepami šakočiai, kokie populiariausi kepimo būdai menami, kas dažniausiai kepdavo šakočius ir kodėl jų receptai buvo laikomi paslaptyje, kada į Lietuvą atkeliavo šakotis ir kas pirmieji jį pradėjo mūsų šalyje kepti, kokiose dar pasaulio šalyse kepami šakočiai.


Plungės rajono savivaldybės kultūros centras

Audimas vaikams - naujovė. Plungės kultūros centre įsikūrusi audykla veikia jau 14 metų. Ji yra erdvi, patogiai įrengta. Audykloje mokiniai susipažins su staklėmis, stebės audimo procesą ir patys bandys austi, tuo pačiu metu bus mokoma taupumo ir kūrybiškumo, panaudojant senas medžiagas naujam gaminiui sukurti. Mokiniai praktiniu savo darbu pajus protėvių darbinę dvasią, kantrumą ir išmonę.


Kvapai, esantys aplink mus gali įtakoti mūsų emocinę būklę, sukelti įvairius prisiminimus, iššaukti teigiamas ir neigiamas emocijas, keisti veido mimikas ir net įtakoti nuotaiką. Be kvepalų daugelis neįsivaizduoja nei dienos, o ar kada susimąstėte, kad patys galite tapti savo kvepalų kūrėjais? Kviečiame į natūralių kvepalų gamybos užsiėmimą, kurį veda Aistra Kazlauskienė - chemikė, aromaterapijos, kosmetikos gamybos ir natūraliosios parfumerijos meno ir mokslo žinias bei įgūdžius įgavusi įvairiose pasaulio šalyse ir nuolat tobulinanti šias sritis. Natūralių / botaninių kvepalų gamybos užsiėmime kvapo sukūrimui naudosime iš gamtos išgautas medžiagas - poveikiu fizinei ir emocinei sveikatai pasižyminčius eterinius aliejus, užburiančių aromatų atarus, prabangius absoliutus. Užsiėmimo metu Jūsų laukia teorinė įžanga ir praktinė dalis, kurios metu, po kvapų degustacijos komponuosite savo pasirinktus aromatus į unikalią paletę, kurią naudosite kvapo sukūrimui. Aptarsime kvapų derinimo taisykles, ieškosime tinkamiausių aromatų bendro kvapo kūrimui pagal pasirinktus kriterijus. Kvapus kursime mažose stiklinėse, stebėsime ne tik kvapo kaitą, bet ir dominuojančias spalvas, vertinsime kvapą skirtingais metodais. Sukūrę kvapą, jį užbaigsite natūralių nerafinuotų augalinių aliejų bazė, tausojančia odą. Užsiėmimo metu : * Aptarsime kvepalų gamybai naudojamas medžiagas. * Degustuosime natūralios kilmės aromatus. * Rinksime savo unikalius kvapų derinius. * Apžvelgsime galimus kvepalų kūrimo būdus. * Sukursite kvapo mišinį ir pagaminsite aliejinius tepamus kvepalus (10 ml), buteliuke su rutuliniu aplikatoriumi. * Sukurtų kvepalų formulė liks Jūsų naudojimui ar kvepalų tobulinimui.


Edukacinė programa „Ožakmenis — Rokiškio „Puntukas“

Rokiškio rajono savivaldybės Juozo Keliuočio viešoji biblioteka

Programos dalyviams vaizdo skaidrėse pristatomas gamtinis, istorinis ir kultūrinio paveldo objektas - akmuo, kuris yra žmonijos istorijos metraštis, tik reikia mokėti jį „prakalbinti“. Pasakojama iš kur atsirado akmuo, jo kelias iki šių dienų, didžiausius Lietuvos riedulius - gamtos paminklus. Skaidrėse demonstruojama, kokie akmeniniai turtai, garsėjantys keistomis istorijomis ir neįtikėtinomis legendomis slypi Aukštaitijos regione. Edukacijos metu mokiniai supažindinami su priemone - interaktyviu Aukštaitijos žemėlapiu – ,,kilimu“ su parinktais 7 - iais iš 14 -os šiame etnografiniame regione esančiais istorijos ir gamtos paminklais. Jiems demonstruojamos interaktyvaus ,,kilimo“ galimybės ir kviečiami atlikti parengtas užduotis. Pirmos dalies pabaigoje dalyviams pristatomas stambiausias Rokiškio rajono riedulys - Ožakmenis, jo geografiniai duomenys, padavimai.
Antroje dalyje 1 - 4 klasių mokiniams vedamas kūrybinis užsiėmimas „Rieduliai iš modelino“. Dalyviai supažindinami su smulkiąja tautosaka. Iš modelino gamina akmenukus, juos apipavidalina ir pagal gautą akmenuko atvaizdą kuria savo pasaką.
5-9 klasių mokiniai bus kviečiami į kūrybinį užsiėmimą ,,Baltų ženklai ant akmens“. Jie supažins su baltų kultūra, simboliais. Išklausę pasakojimą,  pagal pateiktus simbolių ir raštų pavyzdžius, akriliniais dažais nusipieš raštą ant akmenuko.  Programos pabaigoje sukurtą darbą dalyviai pristatys klasės draugams ir diskutuos, kodėl išsirinko būtent tokį baltų simbolį.


Klaipėdos miesto savivaldybės koncertinė įstaiga Klaipėdos koncertų salė

Dažnas, net ir vaikas, ko gero, susimąsto, o kaip atrodo koncerto „virtuvė“ iš vidaus? Kokį kelią turi nueiti meno kolektyvų atlikėjai ar solistai kol būna įgyvendinama koncerto programa. Kaip vyksta repeticijos? Kaip visi instrumentai groja lyg vienas? Apie ką visi šneka kai sako jog pajautė muziką? Kas tuos atlikėjus taip nudažo, kad jie būna tokie gražūs? Šios ekskursijos/edukacijos metu ne tik atsakysime į visus klausimus, bet pagal galimybes, užlipsime ant scenos ir pamatysite ką mato visi atlikėjai. Gyvas instrumentų garsas, o gal net bandymas groti tam tikrais, knygose matytais instrumentais.


Marijampolės krašto ir Prezidento Kazio Griniaus muziejus

Bulotų namai - XX a. pirmosios pusės miesto medinės architektūros pavyzdys. Čia reprezentuojamas tarpukario miestiečio inteligento aplinka, gyvenimo būdas, buities kultūra. Edukacinio užsiėmimo metu dalyviai sutinkami prie ponų Bulotų namų, supažindinami su pastato architektūra, išlikusiomis autentiškomis architektūrinėmis detalėmis. Vėliau, kelionės po advokatų Bulotų namus metu,  moksleiviai supažindinami su namų šeimininkais, tarpukario inteligentijai būdingu kultūriniu ir visuomeniniu gyvenimu.
Valgomajame prasideda pagrindinė edukacijos dalis. Čia dalyviai aktyviai įsitraukia į tarpukario stalo etiketo pažinimą:  padengiamas penktos valandos arbatėlėms būdingas stalas, išmokstama gerų manierų, teisingo elgesio taisyklių ir bendravimo etiketo.


Purškiamų (spiritinių) kvepalų gamyba – nuostabus užsiėmimas, kuris leidžia mėgautis įvairiais aromatais, stebėti, kaip jie sąveikauja tarpusavyje, kaip dera su mūsų pasaulėžiūra, įpročiais, emocijomis. Kvapas sukelia prisiminimus, jis turi galimybę reguliuoti mūsų emocijas, mintis, net veido išraiškas! Asmeninių kvepalų gamyba pradedama nuo kvapų paletės išrinkimo ir, svarbiausia, nusiteikimo derinti skirtingus kvapus ir noro juos pažinti. Labai svarbu bet kokius kvapus uostyti pačiam neprisikvėpinus, tam, kad pašaliniai kvapai netrukdytų mums “apčiuopti” ir pajausti nuostabius aromatus, tvyrančius aplink mus. Kiekvieno iš mūsų pasirenkami kvepalai gali daug papasakoti apie mūsų charakterį, nuotaiką, socialinį statusą, pažiūras, pomėgius. Kvepalai yra tarsi mūsų parašas, kuris gali nuolat kisti, priklausomai nuo aplinkos, įvykių, mūsų vidinės būsenos pokyčių. Kviečiame į kvepalų gamybos dirbtuves ir išbandyti save parfumerio vaidmenyje, įsiklausyti į savo emocijas bei nuotaiką, pažinti skirtingus aromatus ir iš unikalių pasirinkimų susikurti sau purškiamus kvepalus. Mūsų siūlomą natūralių eterinių aliejų kvapų paletę sudaro 70 kvapų.

Užsiėmimo metu Jūsų laukia teorinė įžanga ir praktinė dalis, kurios metu, po kvapų degustacijos komponuosite savo pasirinktus aromatus į unikalią paletę, kurią naudosite kvapo sukūrimui. Aptarsime kvapų derinimo taisykles, ieškosime tinkamiausių aromatų bendro kvapo kūrimui pagal pasirinktus kriterijus. Kvapus kursime mažose stiklinėse, stebėsime ne tik kvapo kaitą, bet ir dominuojančias spalvas, vertinsime kvapą skirtingais metodais. Sukūrę kvapą, jį perkelsite į buteliuką su parfumerine baze (sudėtyje yra alkoholio). Kiekvienas dalyvis susikurs 10 ml natūralių purškiamų kvepalų.


Fotografija ir kraštotyra – kaip pagauti istoriją?

Kelionė per istorinę fotografiją, pokalbis ir užduotys. Šios edukacijos tikslas – padaryti įspūdį apie fotografijos kultūros platumą, bei teigiamas galimybes užfiksuojant savo krašto gyvenimą. Pagrindinės šios edukacijos dalis vyks skaidrių peržiūros būdų. 1. Vieta ir laikas. Žiūrėsime istorines Ukmergės krašto nuotraukas ir bandysime atspėti laikmetį bei vaizduojamą vietą. 2. Technologijos. Pažinsime platų fotografijos aparatų bei fotoprocesų technologijų pasaulį. Galėsime gyvai paliesti senovinę techniką bei pavartysi pavyzdines nuotraukas darytas senoviniais metodais. 3. Paskirtis ir poveikis. Aptarsime nuotraukų poveikio ir panaudojimo kraštotyrai, istorijai bei žmogaus gyvenimui galimybes. 4. Kūrybinė fotografija. Pažvelgsime į žaismingą ir netikėta kūrybinės fotografijos pasaulį. 5. Veikėjai ir veiksmas. Žiūrėsime pavyzdžius, kurie iliustruoja kaip stipriai fotografija gali perteikti žmonių gyvenimą, jų profesiją, veiką.


Edukacinio užsiėmimo metu nagrinėsime laikrodžius kasdieniame gyvenime, jų panašumus bei skirtumus. Išsiaiškinsime, kas yra para, valanda, minutė ir kaip rodyklės pasisuka, kai norime sužinoti valandą, pusvalandį, ketvirtį. Mokiniai turės galimybę susipažinti su muziejaus ekspozicija, atlikti įdomias praktines užduotis su laikrodžių modeliais, užduočių lapu. Edukacijos apibendrinančią dalį vainikuos žaidimas porose, kurio metu įgytos žinios bus pritaikytos ieškant laiko kortelių. Užsiėmimo turinys yra glaudžiai susijęs su formaliojo ugdymo žiniomis.
Edukacinio užsiėmimo tikslas yra supažindinti mokinius su laikrodžiu, jo svarba gyvenime ir laiko skaičiavimo principu. Naudojant interaktyvias priemones skatinti įtraukų mokymąsi, lavinti kūrybiškumą, kritinį mąstymą ir lyderystę. Edukacinės veiklos uždaviniai: 1. pristatyti laikrodžio rodmenų skaitymo ir vaizdavimo taisykles; 2. kartu su mokiniais naudojant interaktyvias priemones analizuoti laikrodžio svarbiausias dalis, veikimo principą ir įgalinti mokinius valdyti bei rodyti tikslų laiką valandomis, minutėmis. 3. atliekant aktyvias užduotis pasigaminti savo dienotvarkės grafiką, kuris taptų pagalbinė priemonė mokinantis ir orientuojantis laike.  4. lavinti mokinių kompetencijas: kūrybiškumą, kritinį mąstymą.


A. Baranausko ir A. Vienuolio-Žukausko memorialinis muziejus

Programos metu pristatomas vienas seniausių amatų – puodžiaus amatas. Užsiėmimas vyksta XX a. I p. Niūronių kaimo ūkininko K. Trajecko name, kuriame šiandien yra įrengtos keramikos dirbtuvės ir puodynių ekspozicija. Pagal asmeninę patirtį, turimas žinias mokiniai supažindinami su molio kilme ir gavyba, savybėmis, paruošimu, keramikos istorija, jos rūšimis. Molio amatas aptariamas pasitelkiant pasakas, patarles, užduodant mįsles. Amatininkai demonstruos molio lipdymo, dekoravimo procesus. Apžiūrėjus senosios buitinės keramikos ekspozicijoje esančius pavyzdžius ir pabandžius nustatyti dirbinių panaudojimo paskirtis, toliau puodžiaus dirbtuvėlėse mokomasi molio formavimo: kočiojimo, pjaustymo, atskirų detalių sulipdymo, figūrų formavimo, dekoravimo. Susipažįstama su molio išdegimo būdais. Kiekvienas galės nusilipdyti savo molinuką. Atliekant praktines užduotis mokiniams padedama, skiriamas individualus dėmesys. Dirbama kruopščiai, atsakingai ir atidžiai. Baigus darbus vyksta užsiėmimo, naujų patirčių aptarimas, dalinamasi, kas labiausiai patiko, ar buvo sunku, kuri dalis buvo sunkiausia. Aptariamas amato pritaikymas šiais laikais, trumpai įtvirtinamos įgytos žinios, apžvelgiami galutiniai darbai.


Kūrybinių dirbtuvių metu mokiniai dirbs keliais etapais: Pirmoji kryptis. Tekstas, jo kūrimas ir analizė. Kokie pokalbiai įstringa? Kokius dialogus nugirstame gatvėje, autobuse, mokykloje? Kurie dialogai mus prajuokina, o kurie – sunervina? Ko reikia pokalbiui, kad jis virstų istorija? Dramaturgijos dirbtuvių metu moksleiviai mokysis pasakoti istoriją ir kalbėti apie dalykus, kurie jiems rūpi, kalba, kuria kalba patys. Dialogo forma ne tik padės papasakoti istorijas mums visiems atpažįstama forma, bet ir leis paaugliams pasižiūrėti į savo patirtis iš kito kampo. Mokiniai bus supažindinami su pagrindiniais dramos principais, kūrybinio rašymo technikomis, atliks savęs pažinimo užduotis, mokysis konstruoti scenas ir pasakoti trumpas, bet paveikias istorijas. Antroji kryptis. Filmo ir (ar) spektaklio dramaturgijos ypatumai. Kuo skiriasi romanas ir spektakliui ar kinui sukurtas tekstas? Ar tekstas gali virsti vaizdu ar garsu? Antroje kūrybinių dirbtuvių metu moksleiviai bus supažindinti su dramaturgijos kine ir (ar) teatre ypatumais. Kuo pasižymi šiuolaikinio teatro ar kino dramaturgija?


Smagūs lietuvių liaudies tradiciniai šokiai ir rateliai skambant gyvai muzikai.

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Online lėlių spektaklis vaikams "Pelenė" (nuotolinė paslauga)

Ar prisimenate pasaką apie Pelenę? Pikto būdo pamotę, verčiančią mergaitę dirbti sunkius namų ruošos darbus? Karaliaus kvietimą į puotą? Moliūgą, virtusį karieta, puošnius paauksuotus apdarus, laikrodžio dūžius, panaikinančius magiškus krikštamotės fėjos kerus lygiai vidurnaktį. O pamestą stebuklingą krištolo batelį ir susitikimą su Princu? Tai istorija apie našlaitę mergaitę, kuri, nors ir patyrusi daug vargo, žeminama bei engiama pamotės ir įseserių, sugebėjo išlaukti laimės ir pripažinimo bei įgyvendinti savo svajones. Naująją Pelenės interpretaciją pristato ilgametės teatro dramaturgės, režisierės Nijolės Indriūnaitės ir dailininkės Aušros Paukštienės duetas „Lėlės“ teatre žiūrovams atpažįstamas iš vizualiai turiningų ir dvasiškai pakylėjančių šešėlių teatro vaidinimų {„Baltos pasakos“, „Sniego karalienė“}, muzikaliai žaismingo bei apie pamatines vertybes lėlių kalba svarstančio spektaklio „Gėlių istorijos“. Autorės kartu scenoje kuria stebuklingo laiko nuojautą, o tas laikas, pasak spektaklio režisierės, būna stebuklingas, kada mes (žmonės) susitinkame, kada jaučiamės laimingi, kada padedame vieni kitiems jį turėti. Klasikinė Pelenės istorija, sukurta pagal Nijolės Indriūnaitės pjesę „Stebuklingi bateliai“, mažiesiems žiūrovams siūlys pasinerti į stebuklingo laiko paieškas. O kada tas laikas būna stebuklingas? Pasakų dėžutėje gyvenantys miniatiūriniai personažai primins, koks trapus gali būti laikas ir koks vertingas – susitikimas vieniems su kitais.


Nors tatuiruotė savo tiesiogine reikšme žymi neištrinamą piešinį ant kūno, kviečiame moksleivius išmėginti piešimo ant kūno chna dažais magiją. Šiandieniniame daugiakultūriniame pasaulyje tatuiruotės leidžia kurti savo vizualinį tapatumą, tampa asmens istorija, savotiška vizitine kortele. Edukacinės programos „Tatuiruočių magija“ metu atskleisime moksleiviams chna meno paslapčių pasaulį. Per simbolių, piešinių autentiškumą prisiliesime prie tūkstantmetes tradicijas turinčio saviraiškos būdo, ugdysimės toleranciją ir pakantumą kitokiam pasaulio supratimui, gilindamiesi į įvairių piešinių ir simbolių reikšmes, patirsime kūrybos džiaugsmą, piešdami augaliniais dažais ant kūno. Chna piešiniai turi senas tradicijas, siekiančias Indiją – vieną iš labiausiai paslapčių turinčią šalių. Rytuose piešimo technika perduodama iš kartos į kartą, tai ne tik unikalus būdas pasipuošti, bet ir perduoti gerus linkėjimus. Kiekvienas ornamentas, jo taškelis, kryželis ar linija rytų tradicijoje turi savo reikšmę, kaip raidės, iš kurių dėliojame žodžius, sakinius. Tai viena iš meditacijos formų ne tik piešiančiajam, bet ir tam, ant kurio odos gula piešiniai. Tai atsipalaidavimas, galimybė pajusti harmoniją su gamta ir žinoma – tai malonus laiko praleidimas. Įvairūs ugdymo metodai, tokie kaip, diskusija, individualus darbas, darbas grupėse, „minčių lietus“, padės atrasti save, suprasti ženklų pasaulio magiją. Moksleiviai per simbolių, piešinių autentiškumą galės pažinti kitų tautų kultūras, ši technika padės prisiminti savo kultūrinį paveldą, garsėjantį autentiškais raštais. Edukacijas parengė Chna piešimo meistrų komanda, jau devynerius metus užsiimantys kūno tapyba chna dažais, ilgą laiką organizuojantys pažintines-edukacines keliones, stovyklas moksleiviams Lietuvoje ir užsienyje.


Tikslas – skatinti mokinių domėjimąsi tradicinėmis margučių marginimo technikomis. Uždaviniai:  supažindinti mokinius su Velykų šventės kilme ir ritualais;  supažindinti su tradiciniu simbolių ir ornamentų komponavimu, spalvų ir raštų simbolika;  pristatyti tradicines margučių marginimo technikas, demonstruojant rajono tautodailininkų išrašytų bei skutinėtų margučių pavyzdžius. Priemonės: vaško lydymo įrenginiai, dažai, smeigtukai. Metodai: interaktyvios kortelės, minčių lietus, diskusija, kūrybinis darbas, pokalbis, pasakojimas, demonstravimas, stebėjimas. Veiklos: užsiėmimo dalyviai supažindinami su Velykų šventės kilme. Pristatomos trys tradicinės simbolių ir ornamentų komponavimo schemos. Mokiniai supažindinami su margučių kolekcija esančia Prienų krašto muziejuje. Rezultatai: mokiniai susipažins su margučių raštų simbolika, tradicinėmis marginimo technikomis, mokysis derinti spalvas, žinos jų reikšmes, gebės sukurti tradiciniam menui būdingą kompoziciją. Mokiniai mokysis marginti margučius tradicine marginimo technika - vašku.


Profesorius Tadas Ivanauskas 1920 metais nusipirko 8 ha žemės, pastatė gyvenamąjį namą ir įkūrė čia Obelynės parką. Pavadinimas kilo nuo skardžiuose gausiai žydinčių ir derančių obelų. Tą vietą nuo seno piemenėliai vadino Obelyne. Tokį pavadinimą paliko ir gamtininkas Tadas Ivanauskas.
Parke kiekvienas medis turi savo istoriją.
Atvykę į parką ieškosite čia augančių medžių ir krūmų, susipažinsite su gyvūnais.
Kelionės metu aplankysite tris stoteles. Čia susipažinsite su dviskiaučiu ginkmedžiu, didžiąja tuja, kanadine cūga, margalape aktinidija, europiniu kėniu, trakiniu klevu, kuriliniu maumedžiu ir dar daug kitų medžių bei krūmų.


Gamtos ir kultūros takais po Žemaitijos nacionalinį parką

Edukacinio užsiėmimo metu Žemaitijos nacionalinio parko direkcijos lankytojų centro interaktyvioje ekspozicijoje „Žemaitijos žemės slėpiniai“ moksleiviai atlikdami įvairias užduotis susipažins su viena iš Lietuvos saugomų teritorijų – Žemaitijos nacionaliniu parku, jo savitu kultūros paveldu, žemaičių tarme, išskirtinėmis gamtinėmis vertybėmis ir kt. Taip pat užsiėmimo dalyvių laukia edukacinė išvyka į Platelių dvaro parką, kuris pasižymi išskirtinėmis kultūrinėmis ir gamtinėmis vertybėmis.  Platelių dvaro sodybos istorija dabartinėje vietoje mena XVII a. Moksleiviai edukacinio užsiėmimo metu pamatys buvusių dvaro rūmų pamatus bei kitus išlikusius dvaro sodybos ūkinius pastatus. Taip pat išgirs Platelių dvaro istoriją, aplankys ir storiausią Lietuvoje „Raganos“ uosį, kuris paskelbtas gamtos paminklu. Moksleiviai mėgins atskleisti kultūros ir  gamtos paslaptis per įvairias mįsles, legendas,  žaidimus bei komandines užduotis.


Kvirkato turnyras (3-4 kl išvykstamasis Kano mieste ir rajone)

Lietuvos didžiosios kunigaikštystės Valdovų rūmų teritorijoje buvo rastas nuskilęs statinės dangtis su išraižytu stalo žaidimo lauku. Kauno senamiestyje archeologų surastas stalo žaidimų figūrėles galima pamatyti apsilankius Kauno pilies ekspozicijoje. Šachmatus ir šaškes šiandien žinome visi, tačiau ar girdėjote ką nors apie kvirkatą? Atvyksime pas jus ir papasakosime apie senovinius stalo žaidimus, kuriuos žaidė kilmingieji, bei pamokysime žaisti kvirkatą - įdomų, mąstymą ir atmintį lavinantį stalo žaidimą. Galėsite pasivaržyti su draugais dėl geriausio stratego titulo turnyre! Užsiėmimą galime pritaikyti vaikams su intelekto negalia, galime pravesti vaikams su judėjimo negalia. Apie poreikį užsiėmimą pravesti vaikams su intelekto ar judėjimo negalia prašome informuoti užsakymo metu. Išvykstamasis užsiėmimas vedamas Kaune ir Kauno r., kai grupė ne mažesnė nei 18 vaikų.


Ekskursija "Stipresnė už kalavijo plieną" tai ne tik pasivaikščiojimas po Šiaulius. Tai kelionė per istoriją nuo 1863-1864 m. sukilimo iki Dainuojančios revoliucijos. Veiklos metu keliaujant nuo paminklo prie paminklo, nuo vieno istorinio pastato iki kito atskleidžiamas nepalaužiamas lietuvių tautos troškimas siekti nepriklausomybės. Atskleidžiama, kaip kito priemonės tam tikslui pasiekti: ginkluotas sukilimas, raštas ir švietimas spaudos draudimo laikotarpiu, rezistencija ir galiausiai Dainuojančioji revoliucija. Apie tai ne tik kalbama, dalyviai įtraukiami aktyviai ieškoti atsakymų. Jie suskirstomi į dvi grupes kurios visos veiklos metu varžosi žaisdami bei vaidindami ir gauna apdovanojimus. Siekiama sužadinti meilę istorijai, savam kraštui, žadinti meilę savo šaliai. Kviečiame pražygiuoti per Šiaulius, o kartu ir per Lietuvos 150 metų istoriją ir įsitikinti, kad dainą gali būti stipresnė net už tankus.


Šios edukacijos metu moksleiviai teoriškai susipažins su Ventos krašto senąja istorija, apžiūrės modernią ir įdomią Ventos regioninio parko lankytojų centro ekspoziciją, išmoks mėtyti žiemgalių ietis, teisingai panaudoti skydą bei įskelti ugnį senoviniu titnaginiu skeltuvu. Ekspozicijoje yra kompiuteriniai terminalai su liečiamais ekranais, kuriuose galima pamatyti ir susipažinti su daug įdomių mūsų krašto istorijos momentų. Ši ekspozicija, su jos įrenginiais, yra labai geros priemonės teorinei edukacijos daliai. Teorinėje dalyje moksleiviai trumpai supažindinami su Ventos krašto priešistoriniais laikais, su čia gyvenusia žiemgalių gentimi, jos papročiais ir buitimi, su istoriniais laikais – kalavijuočių ordino įsiveržimu, kovomis su juo, Lietuvos valstybės atsiradimu, žiemgalių asimiliacija ir su vėlesne istorija. Teorinė dalis nėra vien sausas dėstymas, bet tuo pačiu ir patraukli vizualizacija. Praktinė dalis: 1. Supažindinimas su titnaginiais skeltuvais – kaip jie atrodo, iš kur kilę, kaip su jais skeliama ugnis (jei geras oras - lauke, saugioje vietoje, prižiūrint mokytojui, bandoma uždegti išdžiūvusias samanas, jei blogas – viduje tik skeliamos kibirkštys, irgi saugioje vietoje). 2. Supažindinimas su žiemgalių ietimis, jų formomis, ir po to lauke ieties mėtymas į taikinį. Užsiėmime aprūpinama maksimali sauga, nes ietį vienu metu sviedžia tik vienas moksleivis  prižiūrint mokytojui. Moksleiviai šiek tiek priartės prie suvokimo, kaip atrodė gyvenimas ir buitis mūsų kraštuose ankstyvaisiais viduramžiais – kaip skiriasi ugnies išgavimas nuo dabartinio, ir kiek reikia jėgų, tikslumo bei patirties, atliekant regis, paprasčiausią kovinį veiksmą – ieties metimą ir skydo laikymą. Nors moksleiviai praktiškai užsiima tik su dviem įrankiais (per tiek laiko daugiau neįmanoma), bet tuo pačiu metu, jiems dirbant, mokytojas trumpai papasakoja ir apie kitas iki istorinio laikotarpio žiemgalių buities bei karybos ypatybes. Baigiamoji užsiėmimų dalis – klausimai, refleksija.


Edukacinė programa "Dailininkas ir vaikiška knyga"

Raseinių Marcelijaus Martinaičio viešoji biblioteka

Vaikų, ypač ikimokyklinio ir jaunesnio mokyklinio amžiaus knygose iliustracijos vaidina didelį ir įvairiapusišką vaidmenį. Itin svarbi vieta joms tenka ir paveikslėlių knygose. Būtina vaikus nuo pat ankstyvojo amžiaus supažindinti su knyga kaip meno kūriniu, kuriame tekstas ir iliustracijos turi sudaryti darnią visumą. Pastaruoju metu vis didesnis dėmesys skiriamas vaikų skaitymo skatinimui, vaikiškos knygos vizualizacijai, naujų knygos formų paieškai. Edukacinės programos „Dailininkas ir vaikiška knyga“ metu vaikai bus supažindinami su garsiausių Lietuvos dailininkų, vaikiškų knygų iliustruotojų Kęstučio Kasparavičiaus, Sigutės Ach, Aušros Kiudulaitės, Ingos Dagilės, Dainiaus Šukio ir kitų kūrėjų iliustruotomis knygelėmis, su savitu jų iliustravimo „braižu“, naudojama piešimo technika ir priemonėmis. Vėliau edukacinio užsiėmimo eigoje vaikai bus glaustai supažindinami su knygų atsiradimo istorija, jų įvairove (medžiagos, formos, gamybos priemonės). Pademonstruojama šiuolaikinės knygos standartinė sandara (spaudos lankas, viršelis, priešlapiai ir kt.). Kuriama rankų darbo knygelė (širma - II klasės mokiniams, siūta – III – IV klasių mokiniams). Knygelė puošiama dekoratyviniu viršeliu. Numatoma knygelės paskirtis (dienoraštis, „mano kūryba“, „atminimų“ knygelė ir kt.). Esant laiko limitui, knygelės iliustravimas ir teksto kūrimas gali būti perkeliami į atskirą renginį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Edukacinis užsiėmimas „Vilkmergė ar Ukmergė?“

Ukmergės kraštotyros muziejus kviečia į edukacinį užsiėmimą „Vilkmergė ar Ukmergė?", kurio metu ne tik atskleisime Ukmergės vardo kilmę bei raidą, tačiau ir supažindinsime su krašto istorija interaktyviai! Šis edukacinis užsiėmimas - lyg integruota istorijos pamoka, kurios metu dalyviai supras, kad istorijos galima mokytis ne tik mokyklos suole. Mokiniai, atlikdami užduotis, paremtas žaidimo principu, atskleis svarbiausias Ukmergės istorijos detales, atliks komandines ir savarankiškas užduotis, dekoruos medinį pakabuką bei akimirkai pasijus istorinės Vilkmergės gyventojais!


Kas sukūrė trispalvę? (Nuotolinė paslauga)

Simboliai - neatskiriama visuomenės kasdienybės dalis, jų svarba neišblėso istorijos tėkmėje. Esame jų apsupti ir šiandien. Lietuvai svarbiausius simbolius - regime kiekvieną dieną, jie tapę lietuvių tapatybės dalimi. Tačiau ne visi žinome šių simbolių reikšmę bei kilmę. Edukacijos „Kas sukūrė trispalvę?" metu išmoksime pažinti, skaityti ir suprasti pagrindinius Lietuvos simbolius. Tai diferencijuota edukacija, pritaikyta įvairaus amžiaus mokiniams. Šio edukacinio užsiėmimo metu nagrinėsime Lietuvos valstybės simbolių kilmę, istoriją ir prasmę, diskutuosime apie jų svarbą nūdienos visuomenėje, analizuosime pagrindinius heraldikos principus. Galiausiai, išsiaiškinsime mums visiems taip artimos trispalvės sukūrimo istoriją.


Edukacinė programa „Svečiuose pas Čiurlionį“

Kviečiame moksleivius į svečius - į Čiurlionio namus Vilniuje! Edukacinė programa skirta 1-4 klasių moksleiviams, kurie nori artimiau pažinti ir pasinerti į magišką M. K. Čiurlionio asmenybės ir kūrybos pasaulį. Besisvečiuodami jaukiuose ir istorinę praeitį menančiuose M. K. Čiurlionio namuose moksleiviai susipažins su kompozitoriaus ir dailininko M. K. Čiurlionio vaikyste, kuri, kaip ir kiekvieno vaiko, buvo kupina nuotykių ir gražių potyrių. Skaitydami artimųjų prisiminimus ir žiūrėdami išlikusias šeimos nuotraukas, pažinsime menininko šeimą ir jį supusią aplinką. Susidraugausime su Kastuko broliais ir sesėmis, kuriems menininkas visą gyvenimą buvo sektinu pavyzdžiu ir jų globėju. Keliausime po padavimais apipintą Druskininkų miestą, kuriame prabėgo Čiurlionio vaikystė. Sužinosime, kas veikė Čiurlionio asmenybės formavimąsi, kas ugdė ir puoselėjo kūrėjo meninius gebėjimus. Apžvelgsime pagrindinius menininko dailės ir muzikos darbus ir skaitydami pasakas, sukurtas pagal Čiurlionio paveikslus, mokysimės drąsiai ir kūrybiškai pažvelgti į M. K. Čiurlionio meninį pasaulį, visada esantį šalia – tereikia žengti žingsnį ir leisti sau jame atsidurti. Kūrybinėje programos dalyje kiekvienas vaikas galės tapti savo šiandieninės pasakos kūrėju. Atsidūrę 1908 metų atmosfera alsuojančiame M. K. Čiurlionio kambaryje, naudodami piešimo priemones, moksleiviai turės galimybę patys tapti kūrėjais ir savo mintis bei įspūdžius perkelti į improvizuotą paveikslą.


Kūrybinių dirbtuvių metu dalyviai turės galimybę sukurti grafikos darbą – atvirlaiškį, paveikslą – naudojant lino raižinio techniką. Pradžioje susipažinsime su kitų menininkų lino raižinių pavyzdžiais, aptarsime grafikos įrankių naudojimo saugos taisykles. Tyrinėsime iš ko susideda grafikos kūrinys: kas yra pozityvas ir negatyvas, linijos ir dėmės santykis. Sukurtus raižinius spausime rankiniu būdu, aptarsime tokio raižinio gamybą namų sąlygomis. Naudosime specialius vandens dažus vandens pagrindu.

Užsiėmimas vyksta menininkės studijoje kultūros komplekse SODAS 2123 Vilniuje. Susitikimo pradžioje vedama trumpa ekskursija po pastatą, susipažįstama su jo veikla, aplinka, vėliau studijoje mokiniai supažindinami su menininkės kūryba bei studijos aplinka. Susitikimo pabaigoje vyksta refleksija kurioje dalyviams sudaromos sąlygos, sukuriama saugi aplinka pasidalinti patirtimi ir sužinoti apie kitų dalyvių patirtis.
Užsiėmimas gali būti integruotas ir pritaikytas konkrečiai temai, mokomajam dalykui.

Dainų švenčių metai; NATO ir Europos sąjungos metai


Spalvų kodas – eksperimentai laboratorijoje (išvažiuojamoji)

„Spalvų kodas eksperimentai laboratorijoje“ tai „Mėgintuvėlio“ laboratorijoje vykstantys edukacinis renginys. Sujungiantis mūsų valstybės istoriją, gamtos mokslus ir chemijos eksperimentus į vieną visumą, tam, kad moksleiviai patirtų mokslo džiaugsmą. Edukacijos metu vaikai patys savarankiškai eksperimentuos: dėvės apsauginius akinius, chalatus ir naudosis tikrais cheminiais indais. Susipažins ir išbandys įdomiuosius chemijos eksperimentus: išbandys kietą anglies dioksidą, maišis įvairias spalvas, laikys ugnį rankose. Juk jei išmanai mokslą gali net ugnį suvaldyti. Pasiaiškinsime ar kietas anglies dioksidas (-80 C) pavojinga medžiaga, kaip su ja elgtis, o tada visi pagalvosime kur jo turi žmogus arba kur mokiniai jo jau ragavo? O, kai suprasime, kad visi gazuoti gėrimai pilni anglies dioksido iš sulčių pasigaminsime limonadą. Eksperimentų metu, pasigaminsime Lietuvos trispalvę vėliavą kolbutėse ir sužinosime, kodėl būtent šios spalvos buvo pasirinktos mūsų vėliavoje.


Drakonai, sakuros ir renesansas. Kokias kultūros paslaptis slepia pasaulio valiutos?

Ar kada pagalvojote, kad monetos ir banknotai gali papasakoti ištisą šalies kultūros ir meno istoriją, supažindinti su šalies tradicijomis ir kultūros paveldu?  Kviečiu atrasti pasaulį per valiutų dizainą ir simbolius. Edukacijos metu tyrinėsime pasaulio istoriją, kultūras, tradicias tiesiai iš banknotų ir monetų.  Ant kokios valiutos ir kodėl puikuojasi sakuros, drakonas, kengūra? Kodėl erelis - dažniausiai vaizduojamas paukštis?  Kas ir kokioje valiutoje simbolizuoja ilgaamžiškumą? Ką simbolizuoja žvaigždės ir karūnos? Kokia pirmoji moteris buvo pavaizduota ant monetų ir kodėl? Kokiose monetose slepiasi renesanso paslaptys? Pažinsime ne tik simbolių ir vaizdų reikšmes, bet kartu su jomis prisiliesime prie tų šalių kultūros.

Edukacijos tikslas: supažindinti moksleivius su pasaulio valiutų simbolika per įvairių pasaulio kultūrų tradicijų, meno ir istorijos prizmę.
Edukaciją veda finansinio raštingumo lektorė ir kultūros edukatorė Natalija Vėževičienė.


Antanas Baranauskas – septynių talentų žmogus (9–12 klasėms)

Programa skiriama praplėsti mokinių pažintį su žymiausiu Lietuvos romantizmo atstovu poetu Antanu Baranausku, pristatant jį ne tik kaip poemos ,,Anykščių šilelis“ autorių, bet ir kaip renesansinio tipo visapusiškai talentingą asmenybę, vieną didžiausių mūsų tautos šviesuolių, lietuvybės puoselėtojų, savo moksline veikla bei kūryba vedusį Lietuvos vardą į pasaulį. Klausydamiesi pasakojimo autentiškoje aplinkoje, analizuodami vaizdinę medžiagą, savarankiškai pagal pateiktas užduotis nagrinėdami tekstus, klausydamiesi muzikos įrašų, mokiniai susipažįsta su poetą formavusia gimtąja aplinka ir išlikusiais tėvų sodybos ženklais. Konkrečiais pavyzdžiais ir praktinėmis veiklomis A. Baranauskas pristatomas kaip ,,septynių gabumų žmogus“, palikęs pėdsakų lietuvių kalbos, matematikos, vertimo, muzikos srityse. Nepamirštami poeto kaip vieno žymiausių lietuvybės žadintojų nuopelnai lietuvių kalbai ir tautai. Lietuvybės stiprinimo temą A. Baranausko kūryboje ir jos aktualumą šiandien atskleidžia patys mokiniai, nagrinėdami poeto tekstus. Apie mažos tautos literatūros visuotinumą svarstoma susipažįstant su poemos ,,Anykščių šilelis“ vertimais į 20 pasaulio kalbų, o apie naujus klasikos perskaitymo būdus moderniais laikais diskutuojama klausantis poemos „Anykščių šilelis“ muzikinių interpretacijų. Programos metu mokiniai plečia savo kultūrinį akiratį, ugdosi literatūrines kompetencijas, lavina kūrybinį mąstymą, gebėjimą analizuoti skaitomą tekstą, kritiškai mąstyti, siejant nagrinėjamas temas su šių dienų aktualijomis.


Edukacinė programa „KITOKIA KELIONĖ PER LIETUVĄ”

Edukacinės programos „Kitokia kelionė per Lietuvą“ dalyvių laukia žaismingos užduotys keliaujant Lietuvos etnografinių regionų žemėlapiu „laumių pėdelėmis“. Teks įveikti nemažus iššūkius: tarmiškai perskaityti sakmę, atsakyti į viktorinos klausimus apie papročius, įminti mįsles apie senuosius buities rakandus, sudėlioti dėlionę ir įvardinti mitinę būtybę, atpažinti tradicinius etnografinių regionų valgius, virtualiai aprengti merginą ir vaikiną tautiniais drabužiais. Kelionės užduotis įveiksite išmaniųjų technologijų pagalba.